pli: evamevaṁ bhikkhu santuṭṭho hoti kāyaparihārikena cīvarena kucchiparihārikena piṇḍapātena. So yena yeneva pakkamati, samādāyeva pakkamati.


nikaya: an

layer: root

title_pli: Aṅguttara Nikāya 4.198 20. Mahāvagga

pli: So iminā ariyena sīlakkhandhena samannāgato ajjhattaṁ anavajjasukhaṁ paṭisaṁvedeti.


pli: So cakkhunā rūpaṁ disvā na nimittaggāhī hoti nānubyañjanaggāhī.


pli: Yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati cakkhundriyaṁ; cakkhundriye saṁvaraṁ āpajjati.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya na nimittaggāhī hoti nānubyañjanaggāhī.


pli: Yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati manindriyaṁ; manindriye saṁvaraṁ āpajjati.


pli: So iminā ariyena indriyasaṁvarena samannāgato ajjhattaṁ abyāsekasukhaṁ paṭisaṁvedeti.


pli: So abhikkante paṭikkante sampajānakārī hoti, ālokite vilokite sampajānakārī hoti, samiñjite pasārite sampajānakārī hoti, saṅghāṭipattacīvaradhāraṇe sampajānakārī hoti, asite pīte khāyite sāyite sampajānakārī hoti, uccārapassāvakamme sampajānakārī hoti, gate ṭhite nisinne sutte jāgarite bhāsite tuṇhībhāve sampajānakārī hoti.


pli: So iminā ca ariyena sīlakkhandhena samannāgato, imāya ca ariyāya santuṭṭhiyā samannāgato, iminā ca ariyena indriyasaṁvarena samannāgato, iminā ca ariyena satisampajaññena samannāgato


pli: vivittaṁ senāsanaṁ bhajati araññaṁ rukkhamūlaṁ pabbataṁ kandaraṁ giriguhaṁ susānaṁ vanappatthaṁ abbhokāsaṁ palālapuñjaṁ.


pli: So pacchābhattaṁ piṇḍapātapaṭikkanto nisīdati pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: So abhijjhaṁ loke pahāya vigatābhijjhena cetasā viharati, abhijjhāya cittaṁ parisodheti.


pli: Byāpādapadosaṁ pahāya abyāpannacitto viharati sabbapāṇabhūtahitānukampī, byāpādapadosā cittaṁ parisodheti.


pli: Thinamiddhaṁ pahāya vigatathinamiddho viharati ālokasaññī sato sampajāno, thinamiddhā cittaṁ parisodheti.


pli: Uddhaccakukkuccaṁ pahāya anuddhato viharati ajjhattaṁ vūpasantacitto, uddhaccakukkuccā cittaṁ parisodheti.


pli: Vicikicchaṁ pahāya tiṇṇavicikiccho viharati akathaṅkathī kusalesu dhammesu, vicikicchāya cittaṁ parisodheti.


pli: So ime pañca nīvaraṇe pahāya cetaso upakkilese paññāya dubbalīkaraṇe


pli: vivicceva kāmehi …pe… catutthaṁ jhānaṁ upasampajja viharati.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte pubbenivāsānussatiñāṇāya …pe…


pli: sattānaṁ cutūpapātañāṇāya …pe…


pli: āsavānaṁ khayañāṇāya cittaṁ abhininnāmeti.


pli: So ‘idaṁ dukkhan’ti yathābhūtaṁ pajānāti, ‘ayaṁ dukkhasamudayo’ti yathābhūtaṁ pajānāti, ‘ayaṁ dukkhanirodho’ti yathābhūtaṁ pajānāti, ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: ‘Ime āsavā’ti yathābhūtaṁ pajānāti, ‘ayaṁ āsavasamudayo’ti yathābhūtaṁ pajānāti, ‘ayaṁ āsavanirodho’ti yathābhūtaṁ pajānāti, ‘ayaṁ āsavanirodhagāminī paṭipadā’ti yathābhūtaṁ pajānāti.


pli: Tassa evaṁ jānato evaṁ passato kāmāsavāpi cittaṁ vimuccati, bhavāsavāpi cittaṁ vimuccati, avijjāsavāpi cittaṁ vimuccati;


pli: vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Evaṁ kho, bhikkhave, puggalo nevattantapo hoti nāttaparitāpanānuyogamanuyutto na parantapo na paraparitāpanānuyogamanuyutto.


pli: So na attantapo na parantapo diṭṭheva dhamme nicchāto nibbuto sītībhūto sukhappaṭisaṁvedī brahmabhūtena attanā viharati.


pli: Ime kho, bhikkhave, cattāro puggalā santo saṁvijjamānā lokasmin”ti.


pli: Aṭṭhamaṁ.


title_pli: Aṅguttara Nikāya 4.199 20. Mahāvagga

pli: Aṅguttara Nikāya 4.199


pli: 20. Mahāvagga


pli: Taṇhāsutta


pli: Bhagavā etadavoca:


pli: “taṇhaṁ vo, bhikkhave, desessāmi jāliniṁ saritaṁ visaṭaṁ visattikaṁ, yāya ayaṁ loko uddhasto pariyonaddho tantākulakajāto gulāguṇṭhikajāto muñjapabbajabhūto apāyaṁ duggatiṁ vinipātaṁ saṁsāraṁ nātivattati.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: “Katamā ca sā, bhikkhave, taṇhā jālinī saritā visaṭā visattikā, yāya ayaṁ loko uddhasto pariyonaddho tantākulakajāto gulāguṇṭhikajāto muñjapabbajabhūto apāyaṁ duggatiṁ vinipātaṁ saṁsāraṁ nātivattati?


pli: Aṭṭhārasa kho panimāni, bhikkhave, taṇhāvicaritāni ajjhattikassa upādāya, aṭṭhārasa taṇhāvicaritāni bāhirassa upādāya.


pli: Katamāni aṭṭhārasa taṇhāvicaritāni ajjhattikassa upādāya?


pli: Asmīti, bhikkhave, sati itthasmīti hoti, evaṁsmīti hoti, aññathāsmīti hoti, asasmīti hoti, satasmīti hoti, santi hoti, itthaṁ santi hoti, evaṁ santi hoti, aññathā santi hoti, apihaṁ santi hoti, apihaṁ itthaṁ santi hoti, apihaṁ evaṁ santi hoti, apihaṁ aññathā santi hoti, bhavissanti hoti, itthaṁ bhavissanti hoti, evaṁ bhavissanti hoti, aññathā bhavissanti hoti.


pli: Imāni aṭṭhārasa taṇhāvicaritāni ajjhattikassa upādāya.


pli: Katamāni aṭṭhārasa taṇhāvicaritāni bāhirassa upādāya?


pli: Imināsmīti, bhikkhave, sati iminā itthasmīti hoti, iminā evaṁsmīti hoti, iminā aññathāsmīti hoti, iminā asasmīti hoti, iminā satasmīti hoti, iminā santi hoti, iminā itthaṁ santi hoti, iminā evaṁ santi hoti, iminā aññathā santi hoti, iminā apihaṁ santi hoti, iminā apihaṁ itthaṁ santi hoti, iminā apihaṁ evaṁ santi hoti, iminā apihaṁ aññathā santi hoti, iminā bhavissanti hoti, iminā itthaṁ bhavissanti hoti, iminā evaṁ bhavissanti hoti, iminā aññathā bhavissanti hoti.


pli: Imāni aṭṭhārasa taṇhāvicaritāni bāhirassa upādāya.


pli: Iti aṭṭhārasa taṇhāvicaritāni ajjhattikassa upādāya, aṭṭhārasa taṇhāvicaritāni bāhirassa upādāya.


pli: Imāni vuccanti, bhikkhave, chattiṁsa taṇhāvicaritāni.


pli: Iti evarūpāni atītāni chattiṁsa taṇhāvicaritāni, anāgatāni chattiṁsa taṇhāvicaritāni, paccuppannāni chattiṁsa taṇhāvicaritāni.


pli: Evaṁ aṭṭhasataṁ taṇhāvicaritaṁ honti.


pli: Ayaṁ kho sā, bhikkhave, taṇhā jālinī saritā visaṭā visattikā, yāya ayaṁ loko uddhasto pariyonaddho tantākulakajāto guṇāguṇṭhikajāto muñjapabbajabhūto apāyaṁ duggatiṁ vinipātaṁ saṁsāraṁ nātivattatī”ti.


pli: Navamaṁ.


title_pli: Aṅguttara Nikāya 4.2 1. Bhaṇḍagāmavagga

pli: Aṅguttara Nikāya 4.2


pli: 1. Bhaṇḍagāmavagga


pli: Papatitasutta


pli: “Catūhi, bhikkhave, dhammehi asamannāgato ‘imasmā dhammavinayā papatito’ti vuccati.


pli: Katamehi catūhi?


pli: Ariyena, bhikkhave, sīlena asamannāgato ‘imasmā dhammavinayā papatito’ti vuccati.


pli: Ariyena, bhikkhave, samādhinā asamannāgato ‘imasmā dhammavinayā papatito’ti vuccati.


pli: Ariyāya, bhikkhave, paññāya asamannāgato ‘imasmā dhammavinayā papatito’ti vuccati.


pli: Ariyāya, bhikkhave, vimuttiyā asamannāgato ‘imasmā dhammavinayā papatito’ti vuccati.


pli: Imehi kho, bhikkhave, catūhi dhammehi asamannāgato ‘imasmā dhammavinayā papatito’ti vuccati.


pli: Catūhi, bhikkhave, dhammehi samannāgato ‘imasmā dhammavinayā apapatito’ti vuccati.


pli: Ariyena, bhikkhave, sīlena samannāgato ‘imasmā dhammavinayā apapatito’ti vuccati.


pli: Ariyena, bhikkhave, samādhinā samannāgato ‘imasmā dhammavinayā apapatito’ti vuccati.


pli: Ariyāya, bhikkhave, paññāya samannāgato ‘imasmā dhammavinayā apapatito’ti vuccati.


pli: Ariyāya, bhikkhave, vimuttiyā samannāgato ‘imasmā dhammavinayā apapatito’ti vuccati.


pli: Imehi kho, bhikkhave, catūhi dhammehi samannāgato ‘imasmā dhammavinayā apapatito’ti vuccatīti.


pli: Cutā patanti patitā,


pli: giddhā ca punarāgatā;


pli: Kataṁ kiccaṁ rataṁ rammaṁ,


pli: sukhenānvāgataṁ sukhan”ti.


pli: Dutiyaṁ.


title_pli: Aṅguttara Nikāya 4.20 2. Caravagga

pli: Aṅguttara Nikāya 4.20


pli: 2. Caravagga


pli: Bhattuddesakasutta


pli: “Catūhi, bhikkhave, dhammehi samannāgato bhattuddesako yathābhataṁ nikkhitto evaṁ niraye.


pli: Katamehi catūhi?


pli: Chandāgatiṁ gacchati, dosāgatiṁ gacchati, mohāgatiṁ gacchati, bhayāgatiṁ gacchati—


pli: imehi kho, bhikkhave, catūhi dhammehi samannāgato bhattuddesako yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato bhattuddesako yathābhataṁ nikkhitto evaṁ sagge.


pli: Na chandāgatiṁ gacchati, na dosāgatiṁ gacchati, na mohāgatiṁ gacchati, na bhayāgatiṁ gacchati—


pli: imehi kho, bhikkhave, catūhi dhammehi samannāgato bhattuddesako yathābhataṁ nikkhitto evaṁ saggeti.


pli: Ye keci kāmesu asaññatā janā,


pli: Adhammikā honti adhammagāravā;


pli: Chandā dosā mohā ca bhayā gāmino,


pli: Parisākasaṭo ca panesa vuccati.


pli: Evañhi vuttaṁ samaṇena jānatā,


pli: Tasmā hi te sappurisā pasaṁsiyā;


pli: Dhamme ṭhitā ye na karonti pāpakaṁ,


pli: Na chandā na dosā na mohā na bhayā ca gāmino;


pli: Parisāya maṇḍo ca panesa vuccati,


pli: Evañhi vuttaṁ samaṇena jānatā”ti.


pli: Dasamaṁ.


pli: Caravaggo dutiyo.


pli: Tassuddānaṁ


pli: Caraṁ sīlaṁ padhānāni,


pli: saṁvaraṁ paññatti pañcamaṁ;


pli: Sokhummaṁ tayo agatī,


pli: bhattuddesena te dasāti.


title_pli: Aṅguttara Nikāya 4.200 20. Mahāvagga

pli: Aṅguttara Nikāya 4.200


pli: 20. Mahāvagga


pli: Pemasutta


pli: “Cattārimāni, bhikkhave, pemāni jāyanti.


pli: Katamāni cattāri?


pli: Pemā pemaṁ jāyati,


pli: pemā doso jāyati,


pli: dosā pemaṁ jāyati,


pli: dosā doso jāyati.


pli: Kathañca, bhikkhave, pemā pemaṁ jāyati?


pli: Idha, bhikkhave, puggalo puggalassa iṭṭho hoti kanto manāpo.


pli: Taṁ pare iṭṭhena kantena manāpena samudācaranti.


pli: Tassa evaṁ hoti:


pli: ‘yo kho myāyaṁ puggalo iṭṭho kanto manāpo, taṁ pare iṭṭhena kantena manāpena samudācarantī’ti.


pli: So tesu pemaṁ janeti.


pli: Evaṁ kho, bhikkhave, pemā pemaṁ jāyati.


pli: Kathañca, bhikkhave, pemā doso jāyati?


pli: Taṁ pare aniṭṭhena akantena amanāpena samudācaranti.


pli: ‘yo kho myāyaṁ puggalo iṭṭho kanto manāpo, taṁ pare aniṭṭhena akantena amanāpena samudācarantī’ti.


pli: So tesu dosaṁ janeti.


pli: Evaṁ kho, bhikkhave, pemā doso jāyati.


pli: Kathañca, bhikkhave, dosā pemaṁ jāyati?


pli: Idha, bhikkhave, puggalo puggalassa aniṭṭho hoti akanto amanāpo.


pli: ‘yo kho myāyaṁ puggalo aniṭṭho akanto amanāpo, taṁ pare aniṭṭhena akantena amanāpena samudācarantī’ti.


pli: Evaṁ kho, bhikkhave, dosā pemaṁ jāyati.


pli: Kathañca, bhikkhave, dosā doso jāyati?


pli: ‘yo kho myāyaṁ puggalo aniṭṭho akanto amanāpo, taṁ pare iṭṭhena kantena manāpena samudācarantī’ti.


pli: Evaṁ kho, bhikkhave, dosā doso jāyati.


pli: Imāni kho, bhikkhave, cattāri pemāni jāyanti.


pli: Yasmiṁ, bhikkhave, samaye bhikkhu vivicceva kāmehi …pe… paṭhamaṁ jhānaṁ upasampajja viharati,


pli: yampissa pemā pemaṁ jāyati tampissa tasmiṁ samaye na hoti, yopissa pemā doso jāyati sopissa tasmiṁ samaye na hoti, yampissa dosā pemaṁ jāyati tampissa tasmiṁ samaye na hoti, yopissa dosā doso jāyati sopissa tasmiṁ samaye na hoti.


pli: Yasmiṁ, bhikkhave, samaye bhikkhu vitakkavicārānaṁ vūpasamā …pe… dutiyaṁ jhānaṁ …pe… tatiyaṁ jhānaṁ …pe… catutthaṁ jhānaṁ upasampajja viharati,


pli: Yasmiṁ, bhikkhave, samaye bhikkhu āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati, yampissa pemā pemaṁ jāyati tampissa pahīnaṁ hoti ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ, yopissa pemā doso jāyati sopissa pahīno hoti ucchinnamūlo tālāvatthukato anabhāvaṅkato āyatiṁ anuppādadhammo,


pli: yampissa dosā pemaṁ jāyati tampissa pahīnaṁ hoti ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ, yopissa dosā doso jāyati sopissa pahīno hoti ucchinnamūlo tālāvatthukato anabhāvaṅkato āyatiṁ anuppādadhammo.


pli: Ayaṁ vuccati, bhikkhave, bhikkhu neva usseneti na paṭiseneti na dhūpāyati na pajjalati na sampajjhāyati.


pli: Kathañca, bhikkhave, bhikkhu usseneti?


pli: Idha, bhikkhave, bhikkhu rūpaṁ attato samanupassati, rūpavantaṁ vā attānaṁ, attani vā rūpaṁ, rūpasmiṁ vā attānaṁ;


pli: vedanaṁ attato samanupassati, vedanāvantaṁ vā attānaṁ, attani vā vedanaṁ, vedanāya vā attānaṁ;


pli: saññaṁ attato samanupassati, saññāvantaṁ vā attānaṁ, attani vā saññaṁ, saññāya vā attānaṁ;


pli: saṅkhāre attato samanupassati, saṅkhāravantaṁ vā attānaṁ, attani vā saṅkhāre, saṅkhāresu vā attānaṁ;


pli: viññāṇaṁ attato samanupassati, viññāṇavantaṁ vā attānaṁ, attani vā viññāṇaṁ, viññāṇasmiṁ vā attānaṁ.


pli: Evaṁ kho, bhikkhave, bhikkhu usseneti.


pli: Kathañca, bhikkhave, bhikkhu na usseneti?


pli: Idha, bhikkhave, bhikkhu na rūpaṁ attato samanupassati, na rūpavantaṁ vā attānaṁ, na attani vā rūpaṁ, na rūpasmiṁ vā attānaṁ;


pli: na vedanaṁ attato samanupassati, na vedanāvantaṁ vā attānaṁ, na attani vā vedanaṁ, na vedanāya vā attānaṁ;


pli: na saññaṁ attato samanupassati, na saññāvantaṁ vā attānaṁ, na attani vā saññaṁ, na saññāya vā attānaṁ;


pli: na saṅkhāre attato samanupassati, na saṅkhāravantaṁ vā attānaṁ, na attani vā saṅkhāre, na saṅkhāresu vā attānaṁ;


pli: na viññāṇaṁ attato samanupassati, na viññāṇavantaṁ vā attānaṁ, na attani vā viññāṇaṁ, na viññāṇasmiṁ vā attānaṁ.


pli: Evaṁ kho, bhikkhave, bhikkhu na usseneti.


pli: Kathañca, bhikkhave, bhikkhu paṭiseneti?


pli: Idha, bhikkhave, bhikkhu akkosantaṁ paccakkosati, rosantaṁ paṭirosati, bhaṇḍantaṁ paṭibhaṇḍati.


pli: Evaṁ kho, bhikkhave, bhikkhu paṭiseneti.


pli: Kathañca, bhikkhave, bhikkhu na paṭiseneti?


pli: Idha, bhikkhave, bhikkhu akkosantaṁ na paccakkosati, rosantaṁ na paṭirosati, bhaṇḍantaṁ na paṭibhaṇḍati.


pli: Evaṁ kho, bhikkhave, bhikkhu na paṭiseneti.


pli: Kathañca, bhikkhave, bhikkhu dhūpāyati?


pli: Asmīti, bhikkhave, sati itthasmīti hoti, evaṁsmīti hoti, aññathāsmīti hoti, asasmīti hoti, satasmīti hoti, santi hoti, itthaṁ santi hoti, evaṁ santi hoti, aññathā santi hoti, apihaṁ santi hoti, apihaṁ itthaṁ santi hoti, apihaṁ evaṁ santi hoti, apihaṁ aññathā santi hoti, bhavissanti hoti, itthaṁ bhavissanti hoti, evaṁ bhavissanti hoti, aññathā bhavissanti hoti.


pli: Evaṁ kho, bhikkhave, bhikkhu dhūpāyati.


pli: Kathañca, bhikkhave, bhikkhu na dhūpāyati?


pli: Asmīti, bhikkhave, asati itthasmīti na hoti, evaṁsmīti na hoti, aññathāsmīti na hoti, asasmīti na hoti, satasmīti na hoti, santi na hoti, itthaṁ santi na hoti, evaṁ santi na hoti, aññathā santi na hoti, apihaṁ santi na hoti, apihaṁ itthaṁ santi na hoti, apihaṁ evaṁ santi na hoti, apihaṁ aññathā santi na hoti, bhavissanti na hoti, itthaṁ bhavissanti na hoti, evaṁ bhavissanti na hoti, aññathā bhavissanti na hoti.


pli: Evaṁ kho, bhikkhave, bhikkhu na dhūpāyati.


pli: Kathañca, bhikkhave, bhikkhu pajjalati?


pli: Iminā asmīti, bhikkhave, sati iminā itthasmīti hoti, iminā evaṁsmīti hoti, iminā aññathāsmīti hoti, iminā asasmīti hoti, iminā satasmīti hoti, iminā santi hoti, iminā itthaṁ santi hoti, iminā evaṁ santi hoti, iminā aññathā santi hoti, iminā apihaṁ santi hoti, iminā apihaṁ itthaṁ santi hoti, iminā apihaṁ evaṁ santi hoti, iminā apihaṁ aññathā santi hoti, iminā bhavissanti hoti, iminā itthaṁ bhavissanti hoti, iminā evaṁ bhavissanti hoti, iminā aññathā bhavissanti hoti.


pli: Evaṁ kho, bhikkhave, bhikkhu pajjalati.


pli: Kathañca, bhikkhave, bhikkhu na pajjalati?


pli: Iminā asmīti, bhikkhave, asati iminā itthasmīti na hoti, iminā evaṁsmīti na hoti, iminā aññathāsmīti na hoti, iminā asasmīti na hoti, iminā satasmīti na hoti, iminā santi na hoti, iminā itthaṁ santi na hoti, iminā evaṁ santi na hoti, iminā aññathā santi na hoti, iminā apihaṁ santi na hoti, iminā apihaṁ itthaṁ santi na hoti, iminā apihaṁ evaṁ santi na hoti, iminā apihaṁ aññathā santi na hoti, iminā bhavissanti na hoti, iminā itthaṁ bhavissanti na hoti, iminā evaṁ bhavissanti na hoti, iminā aññathā bhavissanti na hoti.


pli: Evaṁ kho, bhikkhave, bhikkhu na pajjalati.


pli: Kathañca, bhikkhave, bhikkhu sampajjhāyati?


pli: Idha, bhikkhave, bhikkhuno asmimāno pahīno na hoti ucchinnamūlo tālāvatthukato anabhāvaṅkato āyatiṁ anuppādadhammo.


pli: Evaṁ kho, bhikkhave, bhikkhu sampajjhāyati.


pli: Kathañca, bhikkhave, bhikkhu na sampajjhāyati?


pli: Idha, bhikkhave, bhikkhuno asmimāno pahīno hoti ucchinnamūlo tālāvatthukato anabhāvaṅkato āyatiṁ anuppādadhammo.


pli: Evaṁ kho, bhikkhave, bhikkhu na sampajjhāyatī”ti.


pli: Dasamaṁ.


pli: Mahāvaggo pañcamo.


pli: Tassuddānaṁ


pli: Sotānugataṁ ṭhānaṁ,


pli: Bhaddiya sāmugiya vappa sāḷhā ca;


pli: Mallika attantāpo,


pli: Taṇhā pemena ca dasā teti.


pli: Catuttho mahāpaṇṇāsako samatto.


title_pli: Aṅguttara Nikāya 4.201 21. Sappurisavagga

pli: Aṅguttara Nikāya 4.201


pli: 21. Sappurisavagga


pli: Sikkhāpadasutta


pli: “Asappurisañca vo, bhikkhave, desessāmi, asappurisena asappurisatarañca;


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamo ca, bhikkhave, asappuriso?


pli: Idha, bhikkhave, ekacco pāṇātipātī hoti, adinnādāyī hoti, kāmesumicchācārī hoti, musāvādī hoti, surāmerayamajjapamādaṭṭhāyī hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha, bhikkhave, ekacco attanā ca pāṇātipātī hoti, parañca pāṇātipāte samādapeti;


pli: attanā ca adinnādāyī hoti, parañca adinnādāne samādapeti;


pli: attanā ca kāmesumicchācārī hoti, parañca kāmesumicchācāre samādapeti;


pli: attanā ca musāvādī hoti, parañca musāvāde samādapeti;


pli: attanā ca surāmerayamajjapamādaṭṭhāyī hoti, parañca surāmerayamajjapamādaṭṭhāne samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca pāṇātipātā paṭivirato hoti, parañca pāṇātipātā veramaṇiyā samādapeti;


pli: attanā ca adinnādānā paṭivirato hoti, parañca adinnādānā veramaṇiyā samādapeti;


pli: attanā ca kāmesumicchācārā paṭivirato hoti, parañca kāmesumicchācārā veramaṇiyā samādapeti;


pli: attanā ca musāvādā paṭivirato hoti, parañca musāvādā veramaṇiyā samādapeti;


pli: attanā ca surāmerayamajjapamādaṭṭhānā paṭivirato hoti, parañca surāmerayamajjapamādaṭṭhānā veramaṇiyā samādapeti.


pli: Ayaṁ vuccati, bhikkhave, sappurisena sappurisataro”ti.


pli: Paṭhamaṁ.


title_pli: Aṅguttara Nikāya 4.202 21. Sappurisavagga

pli: Aṅguttara Nikāya 4.202


pli: 21. Sappurisavagga


pli: Assaddhasutta


pli: “Asappurisañca vo, bhikkhave, desessāmi, asappurisena asappurisatarañca;


pli: sappurisañca, sappurisena sappurisatarañca. Taṁ suṇātha …pe….


pli: “Katamo ca, bhikkhave, asappuriso?


pli: Idha, bhikkhave, ekacco assaddho hoti, ahiriko hoti, anottappī hoti, appassuto hoti, kusīto hoti, muṭṭhassati hoti, duppañño hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha, bhikkhave, ekacco attanā ca assaddho hoti, parañca assaddhiye samādapeti;


pli: attanā ca ahiriko hoti, parañca ahirikatāya samādapeti;


pli: attanā ca anottappī hoti, parañca anottappe samādapeti;


pli: attanā ca appassuto hoti, parañca appassute samādapeti;


pli: attanā ca kusīto hoti, parañca kosajje samādapeti;


pli: attanā ca muṭṭhassati hoti, parañca muṭṭhassacce samādapeti;


pli: attanā ca duppañño hoti, parañca duppaññatāya samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco saddho hoti, hirimā hoti, ottappī hoti, bahussuto hoti, āraddhavīriyo hoti, satimā hoti, paññavā hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca saddhāsampanno hoti, parañca saddhāsampadāya samādapeti;


pli: attanā ca hirimā hoti, parañca hirimatāya samādapeti;


pli: attanā ca ottappī hoti, parañca ottappe samādapeti;


pli: attanā ca bahussuto hoti, parañca bāhusacce samādapeti;


pli: attanā ca āraddhavīriyo hoti, parañca vīriyārambhe samādapeti;


pli: attanā ca upaṭṭhitassati hoti, parañca satiupaṭṭhāne samādapeti;


pli: attanā ca paññāsampanno hoti, parañca paññāsampadāya samādapeti.


pli: Ayaṁ vuccati, bhikkhave, sappurisena sappurisataro”ti.


pli: Dutiyaṁ.


title_pli: Aṅguttara Nikāya 4.203 21. Sappurisavagga

pli: Aṅguttara Nikāya 4.203


pli: 21. Sappurisavagga


pli: Sattakammasutta


pli: “Asappurisañca vo, bhikkhave, desessāmi, asappurisena asappurisatarañca;


pli: sappurisañca, sappurisena sappurisatarañca. Taṁ suṇātha …pe….


pli: “Katamo ca, bhikkhave, asappuriso?


pli: Idha, bhikkhave, ekacco pāṇātipātī hoti, adinnādāyī hoti, kāmesumicchācārī hoti, musāvādī hoti, pisuṇavāco hoti, pharusavāco hoti, samphappalāpī hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha, bhikkhave, ekacco attanā ca pāṇātipātī hoti, parañca pāṇātipāte samādapeti;


pli: attanā ca adinnādāyī hoti, parañca adinnādāne samādapeti;


pli: attanā ca kāmesumicchācārī hoti, parañca kāmesumicchācāre samādapeti;


pli: attanā ca musāvādī hoti, parañca musāvāde samādapeti;


pli: attanā ca pisuṇavāco hoti, parañca pisuṇāya vācāya samādapeti;


pli: attanā ca pharusavāco hoti, parañca pharusāya vācāya samādapeti;


pli: attanā ca samphappalāpī hoti, parañca samphappalāpe samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, pisuṇāya vācāya paṭivirato hoti, pharusāya vācāya paṭivirato, hoti, samphappalāpā paṭivirato hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca pāṇātipātā paṭivirato hoti, parañca pāṇātipātā veramaṇiyā samādapeti;


pli: attanā ca adinnādānā paṭivirato hoti, parañca adinnādānā veramaṇiyā samādapeti;


pli: attanā ca kāmesumicchācārā paṭivirato hoti, parañca kāmesumicchācārā veramaṇiyā samādapeti;


pli: attanā ca musāvādā paṭivirato hoti, parañca musāvādā veramaṇiyā samādapeti;


pli: attanā ca pisuṇāya vācāya paṭivirato hoti, parañca pisuṇāya vācāya veramaṇiyā samādapeti;


pli: attanā ca pharusāya vācāya paṭivirato hoti, parañca pharusāya vācāya veramaṇiyā samādapeti;


pli: attanā ca samphappalāpā paṭivirato hoti, parañca samphappalāpā veramaṇiyā samādapeti.


pli: Ayaṁ vuccati, bhikkhave, sappurisena sappurisataro”ti.


pli: Tatiyaṁ.


title_pli: Aṅguttara Nikāya 4.204 21. Sappurisavagga

pli: Aṅguttara Nikāya 4.204


pli: 21. Sappurisavagga


pli: Dasakammasutta


pli: “Asappurisañca vo, bhikkhave, desessāmi, asappurisena asappurisatarañca;


pli: sappurisañca, sappurisena sappurisatarañca. Taṁ suṇātha …pe….


pli: “Katamo ca, bhikkhave, asappuriso?


pli: Idha, bhikkhave, ekacco pāṇātipātī hoti, adinnādāyī hoti, kāmesumicchācārī hoti, musāvādī hoti, pisuṇavāco hoti, pharusavāco hoti, samphappalāpī hoti, abhijjhālu hoti, byāpannacitto hoti, micchādiṭṭhiko hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha, bhikkhave, ekacco attanā ca pāṇātipātī hoti, parañca pāṇātipāte samādapeti …pe… attanā ca abhijjhālu hoti, parañca abhijjhāya samādapeti;


pli: attanā ca byāpannacitto hoti, parañca byāpāde samādapeti, attanā ca micchādiṭṭhiko hoti, parañca micchādiṭṭhiyā samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco pāṇātipātā paṭivirato hoti …pe… anabhijjhālu hoti, abyāpannacitto hoti, sammādiṭṭhiko hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca pāṇātipātā paṭivirato hoti, parañca pāṇātipātā veramaṇiyā samādapeti …pe… attanā ca anabhijjhālu hoti, parañca anabhijjhāya samādapeti;


pli: attanā ca abyāpannacitto hoti, parañca abyāpāde samādapeti;


pli: attanā ca sammādiṭṭhiko hoti, parañca sammādiṭṭhiyā samādapeti.


pli: Ayaṁ vuccati, bhikkhave, sappurisena sappurisataro”ti.


pli: Catutthaṁ.


title_pli: Aṅguttara Nikāya 4.205 21. Sappurisavagga

pli: Aṅguttara Nikāya 4.205


pli: 21. Sappurisavagga


pli: Aṭṭhaṅgikasutta


pli: “Asappurisañca vo, bhikkhave, desessāmi, asappurisena asappurisatarañca;


pli: sappurisañca, sappurisena sappurisatarañca. Taṁ suṇātha …pe….


pli: “Katamo ca, bhikkhave, asappuriso?


pli: Idha, bhikkhave, ekacco micchādiṭṭhiko hoti, micchāsaṅkappo hoti, micchāvāco hoti, micchākammanto hoti, micchāājīvo hoti, micchāvāyāmo hoti, micchāsati hoti, micchāsamādhi hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha bhikkhave, ekacco attanā ca micchādiṭṭhiko hoti, parañca micchādiṭṭhiyā samādapeti;


pli: attanā ca micchāsaṅkappo hoti, parañca micchāsaṅkappe samādapeti;


pli: attanā ca micchāvāco hoti, parañca micchāvācāya samādapeti;


pli: attanā ca micchākammanto hoti, parañca micchākammante samādapeti;


pli: attanā ca micchāājīvo hoti, parañca micchāājīve samādapeti;


pli: attanā ca micchāvāyāmo hoti, parañca micchāvāyāme samādapeti;


pli: attanā ca micchāsati hoti, parañca micchāsatiyā samādapeti;


pli: attanā ca micchāsamādhi hoti, parañca micchāsamādhimhi samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco sammādiṭṭhiko hoti, sammāsaṅkappo hoti, sammāvāco hoti, sammākammanto hoti, sammāājīvo hoti, sammāvāyāmo hoti, sammāsati hoti, sammāsamādhi hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca sammādiṭṭhiko hoti, parañca sammādiṭṭhiyā samādapeti;


pli: attanā ca sammāsaṅkappo hoti, parañca sammāsaṅkappe samādapeti;


pli: attanā ca sammāvāco hoti, parañca sammāvācāya samādapeti;


pli: attanā ca sammākammanto hoti, parañca sammākammante samādapeti;


pli: attanā ca sammāājīvo hoti, parañca sammāājīve samādapeti;


pli: attanā ca sammāvāyāmo hoti, parañca sammāvāyāme samādapeti;


pli: attanā ca sammāsati hoti, parañca sammāsatiyā samādapeti;


pli: attanā ca sammāsamādhi hoti, parañca sammāsamādhimhi samādapeti.


pli: Ayaṁ vuccati, bhikkhave, sappurisena sappurisataro”ti.


pli: Pañcamaṁ.


title_pli: Aṅguttara Nikāya 4.206 21. Sappurisavagga

pli: Aṅguttara Nikāya 4.206


pli: 21. Sappurisavagga


pli: Dasamaggasutta


pli: “Asappurisañca vo, bhikkhave, desessāmi, asappurisena asappurisatarañca;


pli: sappurisañca, sappurisena sappurisatarañca. Taṁ suṇātha …pe….


pli: “Katamo ca, bhikkhave, asappuriso?


pli: Idha, bhikkhave, ekacco micchādiṭṭhiko hoti …pe… micchāñāṇī hoti, micchāvimutti hoti.


pli: Ayaṁ vuccati, bhikkhave, asappuriso.


pli: Katamo ca, bhikkhave, asappurisena asappurisataro?


pli: Idha, bhikkhave, ekacco attanā ca micchādiṭṭhiko hoti, parañca micchādiṭṭhiyā samādapeti …pe… attanā ca micchāñāṇī hoti, parañca micchāñāṇe samādapeti;


pli: attanā ca micchāvimutti hoti, parañca micchāvimuttiyā samādapeti.


pli: Ayaṁ vuccati, bhikkhave, asappurisena asappurisataro.


pli: Katamo ca, bhikkhave, sappuriso?


pli: Idha, bhikkhave, ekacco sammādiṭṭhiko hoti …pe… sammāñāṇī hoti, sammāvimutti hoti.


pli: Ayaṁ vuccati, bhikkhave, sappuriso.


pli: Katamo ca, bhikkhave, sappurisena sappurisataro?


pli: Idha, bhikkhave, ekacco attanā ca sammādiṭṭhiko hoti, parañca sammādiṭṭhiyā samādapeti …pe… attanā ca sammāñāṇī hoti, parañca sammāñāṇe samādapeti;


pli: attanā ca sammāvimutti hoti, parañca sammāvimuttiyā samādapeti.


pli: Ayaṁ vuccati, bhikkhave, sappurisena sappurisataro”ti.


pli: Chaṭṭhaṁ.


title_pli: Aṅguttara Nikāya 4.207 21. Sappurisavagga

pli: Aṅguttara Nikāya 4.207


pli: 21. Sappurisavagga


pli: Paṭhamapāpadhammasutta


pli: “Pāpañca vo, bhikkhave, desessāmi, pāpena pāpatarañca;


pli: kalyāṇañca, kalyāṇena kalyāṇatarañca. Taṁ suṇātha …pe….


pli: Katamo ca, bhikkhave, pāpo?


pli: Idha, bhikkhave, ekacco pāṇātipātī hoti …pe… micchādiṭṭhiko hoti.


pli: Ayaṁ vuccati, bhikkhave, pāpo.


pli: Katamo ca, bhikkhave, pāpena pāpataro?


pli: Idha, bhikkhave, ekacco attanā ca pāṇātipātī hoti, parañca pāṇātipāte samādapeti …pe… attanā ca micchādiṭṭhiko hoti, parañca micchādiṭṭhiyā samādapeti.


pli: Ayaṁ vuccati, bhikkhave, pāpena pāpataro.


pli: Katamo ca, bhikkhave, kalyāṇo?


pli: Idha, bhikkhave, ekacco pāṇātipātā paṭivirato hoti …pe… sammādiṭṭhiko hoti.


pli: Ayaṁ vuccati, bhikkhave, kalyāṇo.


pli: “Katamo ca, bhikkhave, kalyāṇena kalyāṇataro?


pli: Idha, bhikkhave, ekacco attanā ca pāṇātipātā paṭivirato hoti, parañca pāṇātipātā veramaṇiyā samādapeti …pe… attanā ca sammādiṭṭhiko hoti, parañca sammādiṭṭhiyā samādapeti.


pli: Ayaṁ vuccati, bhikkhave, kalyāṇena kalyāṇataro”ti.


pli: Sattamaṁ.


title_pli: Aṅguttara Nikāya 4.208 21. Sappurisavagga

pli: Aṅguttara Nikāya 4.208


pli: 21. Sappurisavagga


pli: Dutiyapāpadhammasutta


pli: “Pāpañca vo, bhikkhave, desessāmi, pāpena pāpatarañca;


pli: kalyāṇañca, kalyāṇena kalyāṇatarañca.


pli: Taṁ suṇātha …pe…


pli: “Katamo ca, bhikkhave, pāpo?


pli: Idha, bhikkhave, ekacco micchādiṭṭhiko hoti …pe… micchāñāṇī hoti, micchāvimutti hoti.


pli: Ayaṁ vuccati, bhikkhave, pāpo.


pli: Katamo ca, bhikkhave, pāpena pāpataro?


pli: Idha, bhikkhave, ekacco attanā ca micchādiṭṭhiko hoti, parañca micchādiṭṭhiyā samādapeti …pe… attanā ca micchāñāṇī hoti, parañca micchāñāṇe samādapeti;


pli: attanā ca micchāvimutti hoti, parañca micchāvimuttiyā samādapeti.


pli: Ayaṁ vuccati, bhikkhave, pāpena pāpataro.


pli: Katamo ca, bhikkhave, kalyāṇo?


pli: Idha, bhikkhave, ekacco sammādiṭṭhiko hoti …pe… sammāñāṇī hoti, sammāvimutti hoti.


pli: Ayaṁ vuccati, bhikkhave, kalyāṇo.


pli: Katamo ca, bhikkhave, kalyāṇena kalyāṇataro?


pli: Idha, bhikkhave, ekacco attanā ca sammādiṭṭhiko hoti, parañca sammādiṭṭhiyā samādapeti …pe… attanā ca sammāñāṇī hoti, parañca sammāñāṇe samādapeti;


pli: attanā ca sammāvimutti hoti, parañca sammāvimuttiyā samādapeti.


pli: Ayaṁ vuccati, bhikkhave, kalyāṇena kalyāṇataro”ti.


pli: Aṭṭhamaṁ.


title_pli: Aṅguttara Nikāya 4.209 21. Sappurisavagga

pli: Aṅguttara Nikāya 4.209


pli: 21. Sappurisavagga


pli: Tatiyapāpadhammasutta


pli: “Pāpadhammañca vo, bhikkhave, desessāmi, pāpadhammena pāpadhammatarañca;


pli: kalyāṇadhammañca, kalyāṇadhammena kalyāṇadhammatarañca. Taṁ suṇātha …pe….


pli: “Katamo ca, bhikkhave, pāpadhammo?


pli: Idha, bhikkhave, ekacco pāṇātipātī hoti …pe… micchādiṭṭhiko hoti.


pli: Ayaṁ vuccati, bhikkhave, pāpadhammo.


pli: Katamo ca, bhikkhave, pāpadhammena pāpadhammataro?


pli: Idha bhikkhave, ekacco attanā ca pāṇātipātī hoti, parañca pāṇātipāte samādapeti …pe… attanā ca micchādiṭṭhiko hoti, parañca micchādiṭṭhiyā samādapeti.


pli: Ayaṁ vuccati, bhikkhave, pāpadhammena pāpadhammataro.


pli: Katamo ca, bhikkhave, kalyāṇadhammo?


pli: Idha, bhikkhave, ekacco pāṇātipātā paṭivirato hoti …pe… sammādiṭṭhiko hoti.


pli: Ayaṁ vuccati, bhikkhave, kalyāṇadhammo.


pli: Katamo ca, bhikkhave, kalyāṇadhammena kalyāṇadhammataro?


pli: Idha, bhikkhave, ekacco attanā ca pāṇātipātā paṭivirato hoti, parañca pāṇātipātā veramaṇiyā samādapeti …pe… attanā ca sammādiṭṭhiko hoti, parañca sammādiṭṭhiyā samādapeti.


pli: Ayaṁ vuccati, bhikkhave, kalyāṇadhammena kalyāṇadhammataro”ti.


pli: Navamaṁ.


title_pli: Aṅguttara Nikāya 4.21 3. Uruvelavagga

pli: Aṅguttara Nikāya 4.21


pli: 3. Uruvelavagga


pli: Paṭhamauruvelasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Ekamidāhaṁ, bhikkhave, samayaṁ uruvelāyaṁ viharāmi najjā nerañjarāya tīre ajapālanigrodhe paṭhamābhisambuddho.


pli: Tassa mayhaṁ, bhikkhave, rahogatassa paṭisallīnassa evaṁ cetaso parivitakko udapādi:


pli: ‘dukkhaṁ kho agāravo viharati appatisso.


pli: Kiṁ nu kho ahaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyan’ti?


pli: Tassa mayhaṁ, bhikkhave, etadahosi:


pli: ‘aparipūrassa kho ahaṁ sīlakkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya aññaṁ samaṇaṁ vā brāhmaṇaṁ vā attanā sīlasampannataraṁ, yamahaṁ sakkatvā garuṁ katvā upanissāya vihareyyaṁ.


pli: Aparipūrassa kho ahaṁ samādhikkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya aññaṁ samaṇaṁ vā brāhmaṇaṁ vā attanā samādhisampannataraṁ, yamahaṁ sakkatvā garuṁ katvā upanissāya vihareyyaṁ.


pli: Aparipūrassa kho ahaṁ paññākkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya aññaṁ samaṇaṁ vā brāhmaṇaṁ vā attanā paññāsampannataraṁ, yamahaṁ sakkatvā garuṁ katvā upanissāya vihareyyaṁ.


pli: Aparipūrassa kho ahaṁ vimuttikkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya aññaṁ samaṇaṁ vā brāhmaṇaṁ vā attanā vimuttisampannataraṁ, yamahaṁ sakkatvā garuṁ katvā upanissāya vihareyyan’ti.


pli: ‘yannūnāhaṁ yvāyaṁ dhammo mayā abhisambuddho tameva dhammaṁ sakkatvā garuṁ katvā upanissāya vihareyyan’ti.


pli: Atha kho, bhikkhave, brahmā sahampati mama cetasā cetoparivitakkamaññāya—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evamevaṁ—brahmaloke antarahito mama purato pāturahosi.


pli: Atha kho, bhikkhave, brahmā sahampati ekaṁsaṁ uttarāsaṅgaṁ karitvā dakkhiṇaṁ jāṇumaṇḍalaṁ pathaviyaṁ nihantvā yenāhaṁ tenañjaliṁ paṇāmetvā maṁ etadavoca:


pli: ‘evametaṁ, bhagavā, evametaṁ, sugata.


pli: Yepi te, bhante, ahesuṁ atītamaddhānaṁ arahanto sammāsambuddhā tepi bhagavanto dhammaṁyeva sakkatvā garuṁ katvā upanissāya vihariṁsu;


pli: yepi te, bhante, bhavissanti anāgatamaddhānaṁ arahanto sammāsambuddhā tepi bhagavanto dhammaṁyeva sakkatvā garuṁ katvā upanissāya viharissanti;


pli: bhagavāpi, bhante, etarahi arahaṁ sammāsambuddho dhammaṁyeva sakkatvā garuṁ katvā upanissāya viharatū’ti.


pli: Idamavoca brahmā sahampati.


pli: Idaṁ vatvā athāparaṁ etadavoca:


pli: ‘Ye ca atītā sambuddhā,


pli: ye ca buddhā anāgatā;


pli: Yo cetarahi sambuddho,


pli: bahūnaṁ sokanāsano.


pli: Sabbe saddhammagaruno,


pli: vihaṁsu viharanti ca;


pli: Athopi viharissanti,


pli: esā buddhāna dhammatā.


pli: Tasmā hi attakāmena,


pli: mahattamabhikaṅkhatā;


pli: Saddhammo garukātabbo,


pli: saraṁ buddhāna sāsanan’ti.


pli: Idamavoca, bhikkhave, brahmā sahampati.


pli: Idaṁ vatvā maṁ abhivādetvā padakkhiṇaṁ katvā tatthevantaradhāyi.


pli: Atha khvāhaṁ, bhikkhave, brahmuno ca ajjhesanaṁ viditvā attano ca patirūpaṁ yvāyaṁ dhammo mayā abhisambuddho tameva dhammaṁ sakkatvā garuṁ katvā upanissāya vihāsiṁ.


pli: Yato ca kho, bhikkhave, saṅghopi mahattena samannāgato, atha me saṅghepi gāravo”ti.


pli: Paṭhamaṁ.


title_pli: Aṅguttara Nikāya 4.210 21. Sappurisavagga

pli: Aṅguttara Nikāya 4.210


pli: 21. Sappurisavagga


pli: Catutthapāpadhammasutta


pli: “Pāpadhammañca vo, bhikkhave, desessāmi, pāpadhammena pāpadhammatarañca;


pli: kalyāṇadhammañca, kalyāṇadhammena kalyāṇadhammatarañca. Taṁ suṇātha …pe….


pli: “Katamo ca, bhikkhave, pāpadhammo?


pli: Idha, bhikkhave, ekacco micchādiṭṭhiko hoti …pe… micchāñāṇī hoti, micchāvimutti hoti.


pli: Ayaṁ vuccati, bhikkhave, pāpadhammo.


pli: Katamo ca, bhikkhave, pāpadhammena pāpadhammataro?


pli: Idha, bhikkhave, ekacco attanā ca micchādiṭṭhiko hoti, parañca micchādiṭṭhiyā samādapeti …pe… attanā ca micchāñāṇī hoti, parañca micchāñāṇe samādapeti;


pli: attanā ca micchāvimutti hoti, parañca micchāvimuttiyā samādapeti.


pli: Ayaṁ vuccati, bhikkhave, pāpadhammena pāpadhammataro.


pli: Katamo ca, bhikkhave, kalyāṇadhammo?


pli: Idha, bhikkhave, ekacco sammādiṭṭhiko hoti …pe… sammāñāṇī hoti, sammāvimutti hoti.


pli: Ayaṁ vuccati, bhikkhave, kalyāṇadhammo.


pli: Katamo ca, bhikkhave, kalyāṇadhammena kalyāṇadhammataro?


pli: Idha, bhikkhave, ekacco attanā ca sammādiṭṭhiko hoti, parañca sammādiṭṭhiyā samādapeti …pe… attanā ca sammāñāṇī hoti, parañca sammāñāṇe samādapeti;


pli: attanā ca sammāvimutti hoti, parañca sammāvimuttiyā samādapeti.


pli: Ayaṁ vuccati, bhikkhave, kalyāṇadhammena kalyāṇadhammataro”ti.


pli: Dasamaṁ.


pli: Sappurisavaggo paṭhamo.


pli: Tassuddānaṁ


pli: Sikkhāpadañca assaddhaṁ,


pli: Sattakammaṁ atho ca dasakammaṁ;


pli: Aṭṭhaṅgikañca dasamaggaṁ,


pli: Dve pāpadhammā apare dveti.


title_pli: Aṅguttara Nikāya 4.211 22. Parisāvagga

pli: Aṅguttara Nikāya 4.211


pli: 22. Parisāvagga


pli: Parisāsutta


pli: “Cattārome, bhikkhave, parisadūsanā.


pli: Katame cattāro?


pli: Bhikkhu, bhikkhave, dussīlo pāpadhammo parisadūsano;


pli: bhikkhunī, bhikkhave, dussīlā pāpadhammā parisadūsanā;


pli: upāsako, bhikkhave, dussīlo pāpadhammo parisadūsano;


pli: upāsikā, bhikkhave, dussīlā pāpadhammā parisadūsanā.


pli: Ime kho, bhikkhave, cattāro parisadūsanā.


pli: Cattārome, bhikkhave, parisasobhanā.


pli: Bhikkhu, bhikkhave, sīlavā kalyāṇadhammo parisasobhano;


pli: bhikkhunī, bhikkhave, sīlavatī kalyāṇadhammā parisasobhanā;


pli: upāsako, bhikkhave, sīlavā kalyāṇadhammo parisasobhano;


pli: upāsikā, bhikkhave, sīlavatī kalyāṇadhammā parisasobhanā.


pli: Ime kho, bhikkhave, cattāro parisasobhanā”ti.


pli: Paṭhamaṁ.


title_pli: Aṅguttara Nikāya 4.212 22. Parisāvagga

pli: Aṅguttara Nikāya 4.212


pli: 22. Parisāvagga


pli: Diṭṭhisutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Kāyaduccaritena, vacīduccaritena, manoduccaritena, micchādiṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato yathābhataṁ nikkhitto evaṁ sagge.


pli: Kāyasucaritena, vacīsucaritena, manosucaritena, sammādiṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ sagge”ti.


pli: Dutiyaṁ.


title_pli: Aṅguttara Nikāya 4.213 22. Parisāvagga

pli: Aṅguttara Nikāya 4.213


pli: Akataññutāsutta


pli: Kāyaduccaritena, vacīduccaritena, manoduccaritena, akataññutā akataveditā—


pli: Kāyasucaritena, vacīsucaritena, manosucaritena, kataññutā kataveditā—


pli: Tatiyaṁ.


title_pli: Aṅguttara Nikāya 4.214 22. Parisāvagga

pli: Aṅguttara Nikāya 4.214


pli: Pāṇātipātīsutta


pli: …pe… Pāṇātipātī hoti, adinnādāyī hoti, kāmesumicchācārī hoti, musāvādī hoti …pe… pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti.


pli: Catutthaṁ.


title_pli: Aṅguttara Nikāya 4.215 22. Parisāvagga

pli: Aṅguttara Nikāya 4.215


pli: 22. Parisāvagga


pli: Paṭhamamaggasutta


pli: …pe… Micchādiṭṭhiko hoti, micchāsaṅkappo hoti, micchāvāco hoti, micchākammanto hoti …pe… sammādiṭṭhiko hoti, sammāsaṅkappo hoti, sammāvāco hoti, sammākammanto hoti.


pli: Pañcamaṁ.


title_pli: Aṅguttara Nikāya 4.216 22. Parisāvagga

pli: Aṅguttara Nikāya 4.216


pli: Dutiyamaggasutta


pli: …pe… Micchāājīvo hoti, micchāvāyāmo hoti, micchāsati hoti, micchāsamādhi hoti …pe… sammāājīvo hoti, sammāvāyāmo hoti, sammāsati hoti, sammāsamādhi hoti.


pli: Chaṭṭhaṁ.


title_pli: Aṅguttara Nikāya 4.217 22. Parisāvagga

pli: Aṅguttara Nikāya 4.217


pli: Paṭhamavohārapathasutta


pli: …pe… Adiṭṭhe diṭṭhavādī hoti, asute sutavādī hoti, amute mutavādī hoti, aviññāte viññātavādī hoti …pe… adiṭṭhe adiṭṭhavādī hoti, asute asutavādī hoti, amute amutavādī hoti, aviññāte aviññātavādī hoti.


pli: Sattamaṁ.


title_pli: Aṅguttara Nikāya 4.218 22. Parisāvagga

pli: Aṅguttara Nikāya 4.218


pli: Dutiyavohārapathasutta


pli: …pe… Diṭṭhe adiṭṭhavādī hoti, sute asutavādī hoti, mute amutavādī hoti, viññāte aviññātavādī hoti …pe… diṭṭhe diṭṭhavādī hoti, sute sutavādī hoti, mute mutavādī hoti, viññāte viññātavādī hoti.


pli: Aṭṭhamaṁ.


title_pli: Aṅguttara Nikāya 4.219 22. Parisāvagga

pli: Aṅguttara Nikāya 4.219


pli: 22. Parisāvagga


pli: Ahirikasutta


pli: …pe… Assaddho hoti, dussīlo hoti, ahiriko hoti, anottappī hoti …pe… saddho hoti, sīlavā hoti, hirimā hoti, ottappī hoti.


pli: Navamaṁ.


title_pli: Aṅguttara Nikāya 4.22 3. Uruvelavagga

pli: Aṅguttara Nikāya 4.22


pli: 3. Uruvelavagga


pli: Dutiyauruvelasutta


pli: “Ekamidāhaṁ, bhikkhave, samayaṁ uruvelāyaṁ viharāmi najjā nerañjarāya tīre ajapālanigrodhe paṭhamābhisambuddho.


pli: Atha kho, bhikkhave, sambahulā brāhmaṇā jiṇṇā vuddhā mahallakā addhagatā vayoanuppattā yenāhaṁ tenupasaṅkamiṁsu; upasaṅkamitvā mayā saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho, bhikkhave, te brāhmaṇā maṁ etadavocuṁ:


pli: ‘sutaṁ netaṁ, bho gotama:


pli: “na samaṇo gotamo brāhmaṇe jiṇṇe vuddhe mahallake addhagate vayoanuppatte abhivādeti vā paccuṭṭheti vā āsanena vā nimantetī”ti.


pli: Tayidaṁ, bho gotama, tatheva.


pli: Na hi bhavaṁ gotamo brāhmaṇe jiṇṇe vuddhe mahallake addhagate vayoanuppatte abhivādeti vā paccuṭṭheti vā āsanena vā nimanteti.


pli: Tayidaṁ, bho gotama, na sampannamevā’ti.


pli: Tassa mayhaṁ, bhikkhave, etadahosi:


pli: ‘nayime āyasmanto jānanti theraṁ vā therakaraṇe vā dhamme’ti.


pli: Vuddho cepi, bhikkhave, hoti āsītiko vā nāvutiko vā vassasatiko vā jātiyā.


pli: So ca hoti akālavādī abhūtavādī anatthavādī adhammavādī avinayavādī, anidhānavatiṁ vācaṁ bhāsitā akālena anapadesaṁ apariyantavatiṁ anatthasaṁhitaṁ.


pli: Atha kho so ‘bālo thero’tveva saṅkhaṁ gacchati.


pli: Daharo cepi, bhikkhave, hoti yuvā susukāḷakeso bhadrena yobbanena samannāgato paṭhamena vayasā.


pli: So ca hoti kālavādī bhūtavādī atthavādī dhammavādī vinayavādī nidhānavatiṁ vācaṁ bhāsitā kālena sāpadesaṁ pariyantavatiṁ atthasaṁhitaṁ.


pli: Atha kho so ‘paṇḍito thero’tveva saṅkhaṁ gacchati.


pli: Cattārome, bhikkhave, therakaraṇā dhammā.


pli: Katame cattāro?


pli: Idha, bhikkhave, bhikkhu sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu


pli: Bahussuto hoti sutadharo sutasannicayo, ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpāssa dhammā bahussutā honti dhātā vacasā paricitā manasānupekkhitā, diṭṭhiyā suppaṭividdhā.


pli: Catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī.


pli: Āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Ime kho, bhikkhave, cattāro therakaraṇā dhammāti.


pli: Yo uddhatena cittena,


pli: samphañca bahu bhāsati;


pli: Asamāhitasaṅkappo,


pli: asaddhammarato mago;


pli: Ārā so thāvareyyamhā,


pli: pāpadiṭṭhi anādaro.


pli: Yo ca sīlena sampanno,


pli: sutavā paṭibhānavā;


pli: Saññato dhīro dhammesu,


pli: paññāyatthaṁ vipassati.


pli: Pāragū sabbadhammānaṁ,


pli: akhilo paṭibhānavā;


pli: Pahīnajātimaraṇo,


pli: brahmacariyassa kevalī.


pli: Tamahaṁ vadāmi theroti,


pli: yassa no santi āsavā;


pli: Āsavānaṁ khayā bhikkhu,


pli: so theroti pavuccatī”ti.


pli: Dutiyaṁ.


title_pli: Aṅguttara Nikāya 4.220 22. Parisāvagga

pli: Aṅguttara Nikāya 4.220


pli: 22. Parisāvagga


pli: Dussīlasutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Assaddho hoti, dussīlo hoti, kusīto hoti, duppañño hoti—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato yathābhataṁ nikkhitto evaṁ sagge.


pli: Saddho hoti, sīlavā hoti, āraddhavīriyo hoti, paññavā hoti—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ sagge”ti.


pli: Dasamaṁ.


pli: Parisasobhaṇavaggo dutiyo.


pli: Tassuddānaṁ


pli: Parisā diṭṭhi akataññutā,


pli: Pāṇātipātāpi dve maggā;


pli: Dve vohārapathā vuttā,


pli: Ahirikaṁ duppaññena cāti.


title_pli: Aṅguttara Nikāya 4.221 23. Duccaritavagga

pli: Aṅguttara Nikāya 4.221


pli: 23. Duccaritavagga


pli: Duccaritasutta


pli: Katamāni cattāri?


pli: Musāvādo, pisuṇā vācā, pharusā vācā, samphappalāpo—


pli: Imāni kho, bhikkhave, cattāri vacīduccaritāni.


pli: Cattārimāni, bhikkhave, vacīsucaritāni.


pli: Saccavācā, apisuṇā vācā, saṇhā vācā, mantavācā—


pli: Imāni kho, bhikkhave, cattāri vacīsucaritānī”ti.


pli: Paṭhamaṁ.


title_pli: Aṅguttara Nikāya 4.222 23. Duccaritavagga

pli: Aṅguttara Nikāya 4.222


pli: Diṭṭhisutta


pli: “Catūhi, bhikkhave, dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo viññūnaṁ; bahuñca apuññaṁ pasavati.


pli: Katamehi catūhi?


pli: Kāyaduccaritena, vacīduccaritena, manoduccaritena, micchādiṭṭhiyā—


pli: imehi kho, bhikkhave, catūhi dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo viññūnaṁ, bahuñca apuññaṁ pasavati.


pli: Catūhi, bhikkhave, dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo viññūnaṁ, bahuñca puññaṁ pasavati.


pli: Kāyasucaritena, vacīsucaritena, manosucaritena, sammādiṭṭhiyā—


pli: imehi kho, bhikkhave, catūhi dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo viññūnaṁ; bahuñca puññaṁ pasavatī”ti.


pli: Dutiyaṁ.


title_pli: Aṅguttara Nikāya 4.223 23. Duccaritavagga

pli: Aṅguttara Nikāya 4.223


pli: 23. Duccaritavagga


pli: Akataññutāsutta


pli: “Catūhi, bhikkhave, dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo viññūnaṁ, bahuñca apuññaṁ pasavati.


pli: Kāyaduccaritena, vacīduccaritena, manoduccaritena, akataññutā akataveditā—


pli: imehi …pe… kāyasucaritena, vacīsucaritena, manosucaritena kataññutākataveditā …pe….


pli: Tatiyaṁ.


title_pli: Aṅguttara Nikāya 4.224 23. Duccaritavagga

pli: Aṅguttara Nikāya 4.224


pli: Pāṇātipātīsutta


pli: …pe… Pāṇātipātī hoti, adinnādāyī hoti, kāmesumicchācārī hoti, musāvādī hoti …pe… pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti …pe….


pli: Catutthaṁ.


title_pli: Aṅguttara Nikāya 4.225 23. Duccaritavagga

pli: Aṅguttara Nikāya 4.225


pli: Paṭhamamaggasutta


pli: …pe… Micchādiṭṭhiko hoti, micchāsaṅkappo hoti, micchāvāco hoti, micchākammanto hoti …pe… sammādiṭṭhiko hoti, sammāsaṅkappo hoti, sammāvāco hoti, sammākammanto hoti …pe….


pli: Pañcamaṁ.


title_pli: Aṅguttara Nikāya 4.226 23. Duccaritavagga

pli: Aṅguttara Nikāya 4.226


pli: Dutiyamaggasutta


pli: …pe… Micchāājīvo hoti, micchāvāyāmo hoti, micchāsati hoti, micchāsamādhi hoti …pe… sammāājīvo hoti, sammāvāyāmo hoti, sammāsati hoti, sammāsamādhi hoti …pe….


pli: Chaṭṭhaṁ.


title_pli: Aṅguttara Nikāya 4.227 23. Duccaritavagga

pli: Aṅguttara Nikāya 4.227


pli: 23. Duccaritavagga


pli: Paṭhamavohārapathasutta


pli: …pe… Adiṭṭhe diṭṭhavādī hoti, asute sutavādī hoti, amute mutavādī hoti, aviññāte viññātavādī hoti …pe… adiṭṭhe adiṭṭhavādī hoti, asute asutavādī hoti, amute amutavādī hoti, aviññāte aviññātavādī hoti …pe….


pli: Sattamaṁ.


title_pli: Aṅguttara Nikāya 4.228 23. Duccaritavagga

pli: Aṅguttara Nikāya 4.228


pli: Dutiyavohārapathasutta


pli: …pe… Diṭṭhe adiṭṭhavādī hoti, sute asutavādī hoti, mute amutavādī hoti, viññāte aviññātavādī hoti …pe… diṭṭhe diṭṭhavādī hoti, sute sutavādī hoti, mute mutavādī hoti, viññāte viññātavādī hoti …pe….


pli: Aṭṭhamaṁ.


title_pli: Aṅguttara Nikāya 4.229 23. Duccaritavagga

pli: Aṅguttara Nikāya 4.229


pli: Ahirikasutta


pli: …pe… Assaddho hoti, dussīlo hoti, ahiriko hoti, anottappī hoti …pe… saddho hoti, sīlavā hoti, hirimā hoti, ottappī hoti …pe….


pli: Navamaṁ.


title_pli: Aṅguttara Nikāya 4.23 3. Uruvelavagga

pli: Aṅguttara Nikāya 4.23


pli: 3. Uruvelavagga


pli: Lokasutta


pli: “Loko, bhikkhave, tathāgatena abhisambuddho.


pli: Lokasmā tathāgato visaṁyutto.


pli: Lokasamudayo, bhikkhave, tathāgatena abhisambuddho.


pli: Lokasamudayo tathāgatassa pahīno.


pli: Lokanirodho, bhikkhave, tathāgatena abhisambuddho.


pli: Lokanirodho tathāgatassa sacchikato.


pli: Lokanirodhagāminī paṭipadā, bhikkhave, tathāgatena abhisambuddhā.


pli: Lokanirodhagāminī paṭipadā tathāgatassa bhāvitā.


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā, sabbaṁ taṁ tathāgatena abhisambuddhaṁ.


pli: Tasmā ‘tathāgato’ti vuccati.


pli: Yañca, bhikkhave, rattiṁ tathāgato anuttaraṁ sammāsambodhiṁ abhisambujjhati yañca rattiṁ anupādisesāya nibbānadhātuyā parinibbāyati, yaṁ etasmiṁ antare bhāsati lapati niddisati sabbaṁ taṁ tatheva hoti, no aññathā.


pli: Yathāvādī, bhikkhave, tathāgato tathākārī, yathākārī tathāvādī.


pli: Iti yathāvādī tathākārī, yathākārī tathāvādī.


pli: Sadevake, bhikkhave, loke samārake sabrahmake sassamaṇabrāhmaṇiyā pajāya sadevamanussāya tathāgato abhibhū anabhibhūto aññadatthu daso vasavattī.


pli: Sabbaṁ lokaṁ abhiññāya,


pli: sabbaṁ loke yathātathaṁ;


pli: Sabbaṁ lokaṁ visaṁyutto,


pli: sabbaloke anūpayo.


pli: Sa ve sabbābhibhū dhīro,


pli: sabbaganthappamocano;


pli: Phuṭṭha’ssa paramā santi,


pli: nibbānaṁ akutobhayaṁ.


pli: Esa khīṇāsavo buddho,


pli: anīgho chinnasaṁsayo;


pli: Sabbakammakkhayaṁ patto,


pli: vimutto upadhisaṅkhaye.


pli: Esa so bhagavā buddho,


pli: esa sīho anuttaro;


pli: Sadevakassa lokassa,


pli: brahmacakkaṁ pavattayī.


pli: Iti devā manussā ca,


pli: ye buddhaṁ saraṇaṁ gatā;


pli: Saṅgamma taṁ namassanti,


pli: mahantaṁ vītasāradaṁ.


pli: Danto damayataṁ seṭṭho,


pli: santo samayataṁ isi;


pli: Mutto mocayataṁ aggo,


pli: tiṇṇo tārayataṁ varo.


pli: Iti hetaṁ namassanti,


pli: mahantaṁ vītasāradaṁ;


pli: Sadevakasmiṁ lokasmiṁ,


pli: natthi me paṭipuggalo”ti.


pli: Tatiyaṁ.


title_pli: Aṅguttara Nikāya 4.230 23. Duccaritavagga

pli: Aṅguttara Nikāya 4.230


pli: 23. Duccaritavagga


pli: Duppaññasutta


pli: …pe… Assaddho hoti, dussīlo hoti, kusīto hoti, duppañño hoti …pe… saddho hoti, sīlavā hoti, āraddhavīriyo hoti, paññavā hoti—


pli: imehi kho, bhikkhave, catūhi dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo viññūnaṁ, bahuñca puññaṁ pasavatī”ti.


pli: Dasamaṁ.


title_pli: Aṅguttara Nikāya 4.231 23. Duccaritavagga

pli: Aṅguttara Nikāya 4.231


pli: Kavisutta


pli: “Cattārome, bhikkhave, kavī.


pli: Katame cattāro?


pli: Cintākavi, sutakavi, atthakavi, paṭibhānakavi—


pli: Ime kho, bhikkhave, cattāro kavī”ti.


pli: Ekādasamaṁ.


pli: Duccaritavaggo tatiyo.


pli: Tassuddānaṁ


pli: Duccaritaṁ diṭṭhi akataññū ca,


pli: Pāṇātipātāpi dve maggā;


pli: Dve vohārapathā vuttā,


pli: Ahirikaṁ duppaññakavinā cāti.


title_pli: Aṅguttara Nikāya 4.232 24. Kammavagga

pli: Aṅguttara Nikāya 4.232


pli: 24. Kammavagga


pli: Saṅkhittasutta


pli: “Cattārimāni, bhikkhave, kammāni mayā sayaṁ abhiññā sacchikatvā paveditāni.


pli: Katamāni cattāri?


pli: Atthi, bhikkhave, kammaṁ kaṇhaṁ kaṇhavipākaṁ;


pli: atthi, bhikkhave, kammaṁ sukkaṁ sukkavipākaṁ;


pli: atthi, bhikkhave, kammaṁ kaṇhasukkaṁ kaṇhasukkavipākaṁ;


pli: atthi, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, bhikkhave, cattāri kammāni mayā sayaṁ abhiññā sacchikatvā paveditānī”ti.


pli: Paṭhamaṁ.


title_pli: Aṅguttara Nikāya 4.233 24. Kammavagga

pli: Aṅguttara Nikāya 4.233


pli: Vitthārasutta


pli: Katamañca, bhikkhave, kammaṁ kaṇhaṁ kaṇhavipākaṁ?


pli: Idha, bhikkhave, ekacco sabyābajjhaṁ kāyasaṅkhāraṁ abhisaṅkharoti, sabyābajjhaṁ vacīsaṅkhāraṁ abhisaṅkharoti, sabyābajjhaṁ manosaṅkhāraṁ abhisaṅkharoti.


pli: So sabyābajjhaṁ kāyasaṅkhāraṁ abhisaṅkharitvā, sabyābajjhaṁ vacīsaṅkhāraṁ abhisaṅkharitvā, sabyābajjhaṁ manosaṅkhāraṁ abhisaṅkharitvā sabyābajjhaṁ lokaṁ upapajjati.


pli: Tamenaṁ sabyābajjhaṁ lokaṁ upapannaṁ samānaṁ sabyābajjhā phassā phusanti.


pli: So sabyābajjhehi phassehi phuṭṭho samāno sabyābajjhaṁ vedanaṁ vediyati ekantadukkhaṁ, seyyathāpi sattā nerayikā.


pli: Idaṁ vuccati, bhikkhave, kammaṁ kaṇhaṁ kaṇhavipākaṁ.


pli: Katamañca, bhikkhave, kammaṁ sukkaṁ sukkavipākaṁ?


pli: Idha, bhikkhave, ekacco abyābajjhaṁ kāyasaṅkhāraṁ abhisaṅkharoti, abyābajjhaṁ vacīsaṅkhāraṁ abhisaṅkharoti, abyābajjhaṁ manosaṅkhāraṁ abhisaṅkharoti.


pli: So abyābajjhaṁ kāyasaṅkhāraṁ abhisaṅkharitvā, abyābajjhaṁ vacīsaṅkhāraṁ abhisaṅkharitvā, abyābajjhaṁ manosaṅkhāraṁ abhisaṅkharitvā abyābajjhaṁ lokaṁ upapajjati.


pli: Tamenaṁ abyābajjhaṁ lokaṁ upapannaṁ samānaṁ abyābajjhā phassā phusanti.


pli: So abyābajjhehi phassehi phuṭṭho samāno abyābajjhaṁ vedanaṁ vediyati ekantasukhaṁ, seyyathāpi devā subhakiṇhā.


pli: Idaṁ vuccati, bhikkhave, kammaṁ sukkaṁ sukkavipākaṁ.


pli: Katamañca, bhikkhave, kammaṁ kaṇhasukkaṁ kaṇhasukkavipākaṁ?


pli: Idha, bhikkhave, ekacco sabyābajjhampi abyābajjhampi kāyasaṅkhāraṁ abhisaṅkharoti, sabyābajjhampi abyābajjhampi vacīsaṅkhāraṁ abhisaṅkharoti, sabyābajjhampi abyābajjhampi manosaṅkhāraṁ abhisaṅkharoti.


pli: So sabyābajjhampi abyābajjhampi kāyasaṅkhāraṁ abhisaṅkharitvā, sabyābajjhampi abyābajjhampi vacīsaṅkhāraṁ abhisaṅkharitvā, sabyābajjhampi abyābajjhampi manosaṅkhāraṁ abhisaṅkharitvā sabyābajjhampi abyābajjhampi lokaṁ upapajjati.


pli: Tamenaṁ sabyābajjhampi abyābajjhampi lokaṁ upapannaṁ samānaṁ sabyābajjhāpi abyābajjhāpi phassā phusanti.


pli: So sabyābajjhehipi abyābajjhehipi phassehi phuṭṭho samāno sabyābajjhampi abyābajjhampi vedanaṁ vediyati vokiṇṇasukhadukkhaṁ, seyyathāpi manussā ekacce ca devā ekacce ca vinipātikā.


pli: Idaṁ vuccati, bhikkhave, kammaṁ kaṇhasukkaṁ kaṇhasukkavipākaṁ.


pli: Katamañca, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati?


pli: Tatra, bhikkhave, yamidaṁ kammaṁ kaṇhaṁ kaṇhavipākaṁ tassa pahānāya yā cetanā, yamidaṁ kammaṁ sukkaṁ sukkavipākaṁ tassa pahānāya yā cetanā, yamidaṁ kammaṁ kaṇhasukkaṁ kaṇhasukkavipākaṁ tassa pahānāya yā cetanā—


pli: idaṁ vuccati, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, bhikkhave, cattāri kammāni mayā sayaṁ abhiññā sacchikatvā paveditānī”ti.


pli: Dutiyaṁ.


title_pli: Aṅguttara Nikāya 4.234 24. Kammavagga

pli: Aṅguttara Nikāya 4.234


pli: 24. Kammavagga


pli: Soṇakāyanasutta


pli: Atha kho sikhāmoggallāno brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho sikhāmoggallāno brāhmaṇo bhagavantaṁ etadavoca:


pli: “Purimāni, bho gotama, divasāni purimatarāni soṇakāyano māṇavo yenāhaṁ tenupasaṅkami; upasaṅkamitvā maṁ etadavoca:


pli: ‘samaṇo gotamo sabbakammānaṁ akiriyaṁ paññapeti, sabbakammānaṁ kho pana akiriyaṁ paññapento ucchedaṁ āha lokassa’—


pli: kammasaccāyaṁ, bho, loko kammasamārambhaṭṭhāyī”ti.


pli: “Dassanampi kho ahaṁ, brāhmaṇa, soṇakāyanassa māṇavassa nābhijānāmi;


pli: kuto panevarūpo kathāsallāpo.


pli: Cattārimāni, brāhmaṇa, kammāni mayā sayaṁ abhiññā sacchikatvā paveditāni.


pli: Katamāni cattāri?


pli: Atthi, brāhmaṇa, kammaṁ kaṇhaṁ kaṇhavipākaṁ;


pli: atthi, brāhmaṇa, kammaṁ sukkaṁ sukkavipākaṁ;


pli: atthi, brāhmaṇa, kammaṁ kaṇhasukkaṁ kaṇhasukkavipākaṁ;


pli: atthi, brāhmaṇa, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Katamañca, brāhmaṇa, kammaṁ kaṇhaṁ kaṇhavipākaṁ?


pli: Idha, brāhmaṇa, ekacco sabyābajjhaṁ kāyasaṅkhāraṁ abhisaṅkharoti, sabyābajjhaṁ vacīsaṅkhāraṁ abhisaṅkharoti, sabyābajjhaṁ manosaṅkhāraṁ abhisaṅkharoti.


pli: So sabyābajjhaṁ kāyasaṅkhāraṁ abhisaṅkharitvā, sabyābajjhaṁ vacīsaṅkhāraṁ abhisaṅkharitvā, sabyābajjhaṁ manosaṅkhāraṁ abhisaṅkharitvā sabyābajjhaṁ lokaṁ upapajjati.


pli: Tamenaṁ sabyābajjhaṁ lokaṁ upapannaṁ samānaṁ sabyābajjhā phassā phusanti.


pli: So sabyābajjhehi phassehi phuṭṭho samāno sabyābajjhaṁ vedanaṁ vediyati ekantadukkhaṁ, seyyathāpi sattā nerayikā.


pli: Idaṁ vuccati, brāhmaṇa, kammaṁ kaṇhaṁ kaṇhavipākaṁ.


pli: Katamañca, brāhmaṇa, kammaṁ sukkaṁ sukkavipākaṁ?


pli: Idha, brāhmaṇa, ekacco abyābajjhaṁ kāyasaṅkhāraṁ abhisaṅkharoti, abyābajjhaṁ vacīsaṅkhāraṁ abhisaṅkharoti, abyābajjhaṁ manosaṅkhāraṁ abhisaṅkharoti.


pli: So abyābajjhaṁ kāyasaṅkhāraṁ abhisaṅkharitvā, abyābajjhaṁ vacīsaṅkhāraṁ abhisaṅkharitvā, abyābajjhaṁ manosaṅkhāraṁ abhisaṅkharitvā abyābajjhaṁ lokaṁ upapajjati.


pli: Tamenaṁ abyābajjhaṁ lokaṁ upapannaṁ samānaṁ abyābajjhā phassā phusanti.


pli: So abyābajjhehi phassehi phuṭṭho samāno abyābajjhaṁ vedanaṁ vediyati ekantasukhaṁ, seyyathāpi devā subhakiṇhā.


pli: Idaṁ vuccati, brāhmaṇa, kammaṁ sukkaṁ sukkavipākaṁ.


pli: Katamañca, brāhmaṇa, kammaṁ kaṇhasukkaṁ kaṇhasukkavipākaṁ?


pli: Idha, brāhmaṇa, ekacco sabyābajjhampi abyābajjhampi kāyasaṅkhāraṁ abhisaṅkharoti, sabyābajjhampi abyābajjhampi vacīsaṅkhāraṁ abhisaṅkharoti, sabyābajjhampi abyābajjhampi manosaṅkhāraṁ abhisaṅkharoti.


pli: So sabyābajjhampi abyābajjhampi kāyasaṅkhāraṁ abhisaṅkharitvā, sabyābajjhampi abyābajjhampi vacīsaṅkhāraṁ abhisaṅkharitvā, sabyābajjhampi abyābajjhampi manosaṅkhāraṁ abhisaṅkharitvā sabyābajjhampi abyābajjhampi lokaṁ upapajjati.


pli: Tamenaṁ sabyābajjhampi abyābajjhampi lokaṁ upapannaṁ samānaṁ sabyābajjhāpi abyābajjhāpi phassā phusanti.


pli: So sabyābajjhehipi abyābajjhehipi phassehi phuṭṭho samāno sabyābajjhampi abyābajjhampi vedanaṁ vediyati vokiṇṇasukhadukkhaṁ, seyyathāpi manussā ekacce ca devā ekacce ca vinipātikā.


pli: Idaṁ vuccati, brāhmaṇa, kammaṁ kaṇhasukkaṁ kaṇhasukkavipākaṁ.


pli: Katamañca, brāhmaṇa, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati?


pli: Tatra, brāhmaṇa, yamidaṁ kammaṁ kaṇhaṁ kaṇhavipākaṁ tassa pahānāya yā cetanā, yamidaṁ kammaṁ sukkaṁ sukkavipākaṁ tassa pahānāya yā cetanā, yamidaṁ kammaṁ kaṇhasukkaṁ kaṇhasukkavipākaṁ tassa pahānāya yā cetanā—


pli: idaṁ vuccati, brāhmaṇa, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, brāhmaṇa, cattāri kammāni mayā sayaṁ abhiññā sacchikatvā paveditānī”ti.


pli: Tatiyaṁ.


title_pli: Aṅguttara Nikāya 4.235 24. Kammavagga

pli: Aṅguttara Nikāya 4.235


pli: 24. Kammavagga


pli: Paṭhamasikkhāpadasutta


pli: “Cattārimāni, bhikkhave, kammāni mayā sayaṁ abhiññā sacchikatvā paveditāni.


pli: Katamāni cattāri?


pli: Atthi, bhikkhave, kammaṁ kaṇhaṁ kaṇhavipākaṁ;


pli: atthi, bhikkhave, kammaṁ sukkaṁ sukkavipākaṁ;


pli: atthi, bhikkhave, kammaṁ kaṇhasukkaṁ kaṇhasukkavipākaṁ;


pli: atthi, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Katamañca, bhikkhave, kammaṁ kaṇhaṁ kaṇhavipākaṁ?


pli: Idha, bhikkhave, ekacco pāṇātipātī hoti, adinnādāyī hoti, kāmesumicchācārī hoti, musāvādī hoti, surāmerayamajjapamādaṭṭhāyī hoti.


pli: Idaṁ vuccati, bhikkhave, kammaṁ kaṇhaṁ kaṇhavipākaṁ.


pli: Katamañca, bhikkhave, kammaṁ sukkaṁ sukkavipākaṁ?


pli: Idha, bhikkhave, ekacco pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Idaṁ vuccati, bhikkhave, kammaṁ sukkaṁ sukkavipākaṁ.


pli: Katamañca, bhikkhave, kammaṁ kaṇhasukkaṁ kaṇhasukkavipākaṁ?


pli: Idha, bhikkhave, ekacco sabyābajjhampi abyābajjhampi kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ kaṇhasukkaṁ kaṇhasukkavipākaṁ.


pli: Katamañca, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati?


pli: Tatra, bhikkhave, yamidaṁ kammaṁ kaṇhaṁ kaṇhavipākaṁ …pe… idaṁ vuccati, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, bhikkhave, cattāri kammāni mayā sayaṁ abhiññā sacchikatvā paveditānī”ti.


pli: Catutthaṁ.


title_pli: Aṅguttara Nikāya 4.236 24. Kammavagga

pli: Aṅguttara Nikāya 4.236


pli: 24. Kammavagga


pli: Dutiyasikkhāpadasutta


pli: “Cattārimāni, bhikkhave, kammāni mayā sayaṁ abhiññā sacchikatvā paveditāni.


pli: Katamāni cattāri?


pli: Atthi, bhikkhave, kammaṁ kaṇhaṁ kaṇhavipākaṁ;


pli: atthi, bhikkhave, kammaṁ sukkaṁ sukkavipākaṁ;


pli: atthi, bhikkhave, kammaṁ kaṇhasukkaṁ kaṇhasukkavipākaṁ;


pli: atthi, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Katamañca, bhikkhave, kammaṁ kaṇhaṁ kaṇhavipākaṁ?


pli: Idha, bhikkhave, ekaccena mātā jīvitā voropitā hoti, pitā jīvitā voropito hoti, arahaṁ jīvitā voropito hoti, tathāgatassa duṭṭhena cittena lohitaṁ uppāditaṁ hoti, saṅgho bhinno hoti.


pli: Idaṁ vuccati, bhikkhave, kammaṁ kaṇhaṁ kaṇhavipākaṁ.


pli: Katamañca, bhikkhave, kammaṁ sukkaṁ sukkavipākaṁ?


pli: Idha, bhikkhave, ekacco pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, pisuṇāya vācāya paṭivirato hoti, pharusāya vācāya paṭivirato hoti, samphappalāpā paṭivirato hoti, anabhijjhālu hoti, abyāpannacitto hoti, sammādiṭṭhi hoti.


pli: Idaṁ vuccati, bhikkhave, kammaṁ sukkaṁ sukkavipākaṁ.


pli: Katamañca, bhikkhave, kammaṁ kaṇhasukkaṁ kaṇhasukkavipākaṁ?


pli: Idha, bhikkhave, ekacco sabyābajjhampi abyābajjhampi kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ kaṇhasukkaṁ kaṇhasukkavipākaṁ.


pli: Katamañca, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati?


pli: Tatra, bhikkhave, yamidaṁ kammaṁ kaṇhaṁ kaṇhavipākaṁ …pe… idaṁ vuccati, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, bhikkhave, cattāri kammāni mayā sayaṁ abhiññā sacchikatvā paveditānī”ti.


pli: Pañcamaṁ.


title_pli: Aṅguttara Nikāya 4.237 24. Kammavagga

pli: Aṅguttara Nikāya 4.237


pli: 24. Kammavagga


pli: Ariyamaggasutta


pli: “Cattārimāni, bhikkhave, kammāni mayā sayaṁ abhiññā sacchikatvā paveditāni.


pli: Katamāni cattāri?


pli: Atthi, bhikkhave, kammaṁ kaṇhaṁ kaṇhavipākaṁ;


pli: atthi, bhikkhave, kammaṁ sukkaṁ sukkavipākaṁ;


pli: atthi, bhikkhave, kammaṁ kaṇhasukkaṁ kaṇhasukkavipākaṁ;


pli: atthi, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Katamañca, bhikkhave, kammaṁ kaṇhaṁ kaṇhavipākaṁ?


pli: Idha, bhikkhave, ekacco sabyābajjhaṁ kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ kaṇhaṁ kaṇhavipākaṁ.


pli: Katamañca, bhikkhave, kammaṁ sukkaṁ sukkavipākaṁ?


pli: Idha, bhikkhave, ekacco abyābajjhaṁ kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ sukkaṁ sukkavipākaṁ.


pli: Katamañca, bhikkhave, kammaṁ kaṇhasukkaṁ kaṇhasukkavipākaṁ?


pli: Idha, bhikkhave, ekacco sabyābajjhampi abyābajjhampi kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ kaṇhasukkaṁ kaṇhasukkavipākaṁ.


pli: Katamañca, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati?


pli: Sammādiṭṭhi …pe… sammāsamādhi.


pli: Idaṁ vuccati, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Imāni kho, bhikkhave, cattāri kammāni mayā sayaṁ abhiññā sacchikatvā paveditānī”ti.


pli: Chaṭṭhaṁ.


title_pli: Aṅguttara Nikāya 4.238 24. Kammavagga

pli: Aṅguttara Nikāya 4.238


pli: 24. Kammavagga


pli: Bojjhaṅgasutta


pli: “Cattārimāni, bhikkhave, kammāni …pe… kaṇhaṁ kaṇhavipākaṁ …pe…


pli: idha, bhikkhave, ekacco sabyābajjhaṁ kāyasaṅkhāraṁ abhisaṅkharoti …pe… idaṁ vuccati, bhikkhave, kammaṁ kaṇhaṁ kaṇhavipākaṁ.


pli: Satisambojjhaṅgo, dhammavicayasambojjhaṅgo, vīriyasambojjhaṅgo, pītisambojjhaṅgo, passaddhisambojjhaṅgo, samādhisambojjhaṅgo, upekkhāsambojjhaṅgo—


pli: idaṁ vuccati, bhikkhave, kammaṁ akaṇhaasukkaṁ akaṇhaasukkavipākaṁ kammakkhayāya saṁvattati.


pli: Sattamaṁ.


title_pli: Aṅguttara Nikāya 4.239 24. Kammavagga

pli: Aṅguttara Nikāya 4.239


pli: Sāvajjasutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Sāvajjena kāyakammena, sāvajjena vacīkammena, sāvajjena manokammena, sāvajjāya diṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato yathābhataṁ nikkhitto evaṁ sagge.


pli: Anavajjena kāyakammena, anavajjena vacīkammena, anavajjena manokammena, anavajjāya diṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ sagge”ti.


pli: Aṭṭhamaṁ.


title_pli: Aṅguttara Nikāya 4.24 3. Uruvelavagga

pli: Aṅguttara Nikāya 4.24


pli: 3. Uruvelavagga


pli: Kāḷakārāmasutta


pli: Ekaṁ samayaṁ bhagavā sākete viharati kāḷakārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca—


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā, tamahaṁ jānāmi.


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā, tamahaṁ abbhaññāsiṁ.


pli: Taṁ tathāgatassa viditaṁ, taṁ tathāgato na upaṭṭhāsi.


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā, tamahaṁ na jānāmīti vadeyyaṁ, taṁ mamassa musā.


pli: Yaṁ, bhikkhave …pe… tamahaṁ jānāmi ca na ca jānāmīti vadeyyaṁ, tampassa tādisameva.


pli: Yaṁ, bhikkhave …pe… tamahaṁ neva jānāmi na na jānāmīti vadeyyaṁ, taṁ mamassa kali.


pli: Iti kho, bhikkhave, tathāgato daṭṭhā daṭṭhabbaṁ, diṭṭhaṁ na maññati, adiṭṭhaṁ na maññati, daṭṭhabbaṁ na maññati, daṭṭhāraṁ na maññati;


pli: sutvā sotabbaṁ, sutaṁ na maññati, asutaṁ na maññati, sotabbaṁ na maññati, sotāraṁ na maññati;


pli: mutvā motabbaṁ, mutaṁ na maññati, amutaṁ na maññati, motabbaṁ na maññati, motāraṁ na maññati;


pli: viññatvā viññātabbaṁ, viññātaṁ na maññati, aviññātaṁ na maññati, viññātabbaṁ na maññati, viññātāraṁ na maññati.


pli: Iti kho, bhikkhave, tathāgato diṭṭhasutamutaviññātabbesu dhammesu tādīyeva tādī.


pli: ‘Tamhā ca pana tādimhā añño tādī uttaritaro vā paṇītataro vā natthī’ti vadāmīti.


pli: Yaṁ kiñci diṭṭhaṁva sutaṁ mutaṁ vā,


pli: Ajjhositaṁ saccamutaṁ paresaṁ;


pli: Na tesu tādī sayasaṁvutesu,


pli: Saccaṁ musā vāpi paraṁ daheyya.


pli: Etañca sallaṁ paṭikacca disvā,


pli: Ajjhositā yattha pajā visattā;


pli: Jānāmi passāmi tatheva etaṁ,


pli: Ajjhositaṁ natthi tathāgatānan”ti.


pli: Catutthaṁ.


title_pli: Aṅguttara Nikāya 4.240 24. Kammavagga

pli: Aṅguttara Nikāya 4.240


pli: 24. Kammavagga


pli: Abyābajjhasutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Sabyābajjhena kāyakammena, sabyābajjhena vacīkammena, sabyābajjhena manokammena, sabyābajjhāya diṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato yathābhataṁ nikkhitto evaṁ sagge.


pli: Abyābajjhena kāyakammena, abyābajjhena vacīkammena, abyābajjhena manokammena, abyābajjhāya diṭṭhiyā—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ sagge”ti.


pli: Navamaṁ.


title_pli: Aṅguttara Nikāya 4.241 24. Kammavagga

pli: Aṅguttara Nikāya 4.241


pli: Samaṇasutta


pli: “‘Idheva, bhikkhave, paṭhamo samaṇo, idha dutiyo samaṇo, idha tatiyo samaṇo, idha catuttho samaṇo;


pli: suññā parappavādā samaṇehi aññehī’ti—


pli: evametaṁ, bhikkhave, sammā sīhanādaṁ nadatha.


pli: Katamo ca, bhikkhave, paṭhamo samaṇo?


pli: Idha, bhikkhave, bhikkhu tiṇṇaṁ saṁyojanānaṁ parikkhayā sotāpanno hoti avinipātadhammo niyato sambodhiparāyaṇo.


pli: Ayaṁ, bhikkhave, paṭhamo samaṇo.


pli: Katamo ca, bhikkhave, dutiyo samaṇo?


pli: Idha, bhikkhave, bhikkhu tiṇṇaṁ saṁyojanānaṁ parikkhayā rāgadosamohānaṁ tanuttā sakadāgāmī hoti, sakideva imaṁ lokaṁ āgantvā dukkhassantaṁ karoti.


pli: Ayaṁ, bhikkhave, dutiyo samaṇo.


pli: Katamo ca, bhikkhave, tatiyo samaṇo?


pli: Idha, bhikkhave, bhikkhu pañcannaṁ orambhāgiyānaṁ saṁyojanānaṁ parikkhayā opapātiko hoti tattha parinibbāyī anāvattidhammo tasmā lokā.


pli: Ayaṁ, bhikkhave, tatiyo samaṇo.


pli: Katamo ca, bhikkhave, catuttho samaṇo?


pli: Idha, bhikkhave, bhikkhu āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Ayaṁ, bhikkhave, catuttho samaṇo.


pli: ‘Idheva, bhikkhave, paṭhamo samaṇo, idha dutiyo samaṇo, idha tatiyo samaṇo, idha catuttho samaṇo;


pli: suññā parappavādā samaṇebhi aññehī’ti—


pli: evametaṁ, bhikkhave, sammā sīhanādaṁ nadathā”ti.


pli: Dasamaṁ.


title_pli: Aṅguttara Nikāya 4.242 24. Kammavagga

pli: Aṅguttara Nikāya 4.242


pli: 24. Kammavagga


pli: Sappurisānisaṁsasutta


pli: “Sappurisaṁ, bhikkhave, nissāya cattāro ānisaṁsā pāṭikaṅkhā.


pli: Katame cattāro?


pli: Ariyena sīlena vaḍḍhati, ariyena samādhinā vaḍḍhati, ariyāya paññāya vaḍḍhati, ariyāya vimuttiyā vaḍḍhati—


pli: sappurisaṁ, bhikkhave, nissāya ime cattāro ānisaṁsā pāṭikaṅkhā”ti.


pli: Ekādasamaṁ.


pli: Kammavaggo catuttho.


pli: Tassuddānaṁ


pli: Saṅkhitta vitthāra soṇakāyana,


pli: Sikkhāpadaṁ ariyamaggo bojjhaṅgaṁ;


pli: Sāvajjañceva abyābajjhaṁ,


pli: Samaṇo ca sappurisānisaṁsoti.


title_pli: Aṅguttara Nikāya 4.243 25. Āpattibhayavagga

pli: Aṅguttara Nikāya 4.243


pli: 25. Āpattibhayavagga


pli: Saṅghabhedakasutta


pli: Ekaṁ samayaṁ bhagavā kosambiyaṁ viharati ghositārāme.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “api nu taṁ, ānanda, adhikaraṇaṁ vūpasantan”ti?


pli: “Kuto taṁ, bhante, adhikaraṇaṁ vūpasamissati.


pli: Āyasmato, bhante, anuruddhassa bāhiyo nāma saddhivihāriko kevalakappaṁ saṅghabhedāya ṭhito.


pli: Tatrāyasmā anuruddho na ekavācikampi bhaṇitabbaṁ maññatī”ti.


pli: “Kadā panānanda, anuruddho saṅghamajjhe adhikaraṇesu voyuñjati.


pli: Nanu, ānanda, yāni kānici adhikaraṇāni uppajjanti, sabbāni tāni tumhe ceva vūpasametha sāriputtamoggallānā ca.


pli: Cattārome, ānanda, atthavase sampassamāno pāpabhikkhu saṅghabhedena nandati.


pli: Katame cattāro?


pli: Idhānanda, pāpabhikkhu dussīlo hoti pāpadhammo asuci saṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto.


pli: Tassa evaṁ hoti:


pli: ‘sace kho maṁ bhikkhū jānissanti—


pli: dussīlo pāpadhammo asuci saṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujātoti, samaggā maṁ santā nāsessanti;


pli: vaggā pana maṁ na nāsessantī’ti.


pli: Idaṁ, ānanda, paṭhamaṁ atthavasaṁ sampassamāno pāpabhikkhu saṅghabhedena nandati.


pli: Puna caparaṁ, ānanda, pāpabhikkhu micchādiṭṭhiko hoti, antaggāhikāya diṭṭhiyā samannāgato.


pli: micchādiṭṭhiko antaggāhikāya diṭṭhiyā samannāgatoti, samaggā maṁ santā nāsessanti;


pli: Idaṁ, ānanda, dutiyaṁ atthavasaṁ sampassamāno pāpabhikkhu saṅghabhedena nandati.


pli: Puna caparaṁ, ānanda, pāpabhikkhu micchāājīvo hoti, micchāājīvena jīvikaṁ kappeti.


pli: micchāājīvo micchāājīvena jīvikaṁ kappetīti, samaggā maṁ santā nāsessanti;


pli: Idaṁ, ānanda, tatiyaṁ atthavasaṁ sampassamāno pāpabhikkhu saṅghabhedena nandati.


pli: Puna caparaṁ, ānanda, pāpabhikkhu lābhakāmo hoti sakkārakāmo anavaññattikāmo.


pli: lābhakāmo sakkārakāmo anavaññattikāmoti, samaggā maṁ santā na sakkarissanti na garuṁ karissanti na mānessanti na pūjessanti;


pli: vaggā pana maṁ sakkarissanti garuṁ karissanti mānessanti pūjessantī’ti.


pli: Idaṁ, ānanda, catutthaṁ atthavasaṁ sampassamāno pāpabhikkhu saṅghabhedena nandati.


pli: Ime kho, ānanda, cattāro atthavase sampassamāno pāpabhikkhu saṅghabhedena nandatī”ti.


pli: Paṭhamaṁ.


title_pli: Aṅguttara Nikāya 4.244 25. Āpattibhayavagga

pli: Aṅguttara Nikāya 4.244


pli: 25. Āpattibhayavagga


pli: Āpattibhayasutta


pli: “Cattārimāni, bhikkhave, āpattibhayāni.


pli: Katamāni cattāri?


pli: Seyyathāpi, bhikkhave, coraṁ āgucāriṁ gahetvā rañño dasseyyuṁ:


pli: ‘ayaṁ te, deva, coro āgucārī.


pli: Imassa devo daṇḍaṁ paṇetū’ti.


pli: Tamenaṁ rājā evaṁ vadeyya:


pli: ‘gacchatha, bho, imaṁ purisaṁ daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinetvā dakkhiṇena dvārena nikkhāmetvā dakkhiṇato nagarassa sīsaṁ chindathā’ti.


pli: Tamenaṁ rañño purisā daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinetvā dakkhiṇena dvārena nikkhāmetvā dakkhiṇato nagarassa sīsaṁ chindeyyuṁ.


pli: Tatraññatarassa thalaṭṭhassa purisassa evamassa:


pli: ‘pāpakaṁ vata, bho, ayaṁ puriso kammaṁ akāsi gārayhaṁ sīsacchejjaṁ.


pli: Yatra hi nāma rañño purisā daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinetvā dakkhiṇena dvārena nikkhāmetvā dakkhiṇato nagarassa sīsaṁ chindissanti.


pli: So vatassāhaṁ evarūpaṁ pāpakammaṁ na kareyyaṁ gārayhaṁ sīsacchejjan’ti.


pli: Evamevaṁ kho, bhikkhave, yassa kassaci bhikkhussa vā bhikkhuniyā vā evaṁ tibbā bhayasaññā paccupaṭṭhitā hoti pārājikesu dhammesu.


pli: Tassetaṁ pāṭikaṅkhaṁ—anāpanno vā pārājikaṁ dhammaṁ na āpajjissati, āpanno vā pārājikaṁ dhammaṁ yathādhammaṁ paṭikarissati.


pli: Seyyathāpi, bhikkhave, puriso kāḷavatthaṁ paridhāya kese pakiritvā musalaṁ khandhe āropetvā mahājanakāyaṁ upasaṅkamitvā evaṁ vadeyya:


pli: ‘ahaṁ, bhante, pāpakammaṁ akāsiṁ gārayhaṁ mosallaṁ, yena me āyasmanto attamanā honti taṁ karomī’ti.


pli: ‘pāpakaṁ vata, bho, ayaṁ puriso kammaṁ akāsi gārayhaṁ mosallaṁ.


pli: Yatra hi nāma kāḷavatthaṁ paridhāya kese pakiritvā musalaṁ khandhe āropetvā mahājanakāyaṁ upasaṅkamitvā evaṁ vakkhati:


pli: “ahaṁ, bhante, pāpakammaṁ akāsiṁ gārayhaṁ mosallaṁ, yena me āyasmanto attamanā honti taṁ karomī”ti.


pli: So vatassāhaṁ evarūpaṁ pāpakammaṁ na kareyyaṁ gārayhaṁ mosallan’ti.


pli: Evamevaṁ kho, bhikkhave, yassa kassaci bhikkhussa vā bhikkhuniyā vā evaṁ tibbā bhayasaññā paccupaṭṭhitā hoti saṅghādisesesu dhammesu, tassetaṁ pāṭikaṅkhaṁ—anāpanno vā saṅghādisesaṁ dhammaṁ na āpajjissati, āpanno vā saṅghādisesaṁ dhammaṁ yathādhammaṁ paṭikarissati.


pli: Seyyathāpi, bhikkhave, puriso kāḷavatthaṁ paridhāya kese pakiritvā bhasmapuṭaṁ khandhe āropetvā mahājanakāyaṁ upasaṅkamitvā evaṁ vadeyya:


pli: ‘ahaṁ, bhante, pāpakammaṁ akāsiṁ gārayhaṁ bhasmapuṭaṁ.


pli: Yena me āyasmanto attamanā honti taṁ karomī’ti.


pli: ‘pāpakaṁ vata, bho, ayaṁ puriso kammaṁ akāsi gārayhaṁ bhasmapuṭaṁ.


pli: Yatra hi nāma kāḷavatthaṁ paridhāya kese pakiritvā bhasmapuṭaṁ khandhe āropetvā mahājanakāyaṁ upasaṅkamitvā evaṁ vakkhati:


pli: “ahaṁ, bhante, pāpakammaṁ akāsiṁ gārayhaṁ bhasmapuṭaṁ;


pli: yena me āyasmanto attamanā honti taṁ karomī”ti.


pli: So vatassāhaṁ evarūpaṁ pāpakammaṁ na kareyyaṁ gārayhaṁ bhasmapuṭan’ti.


pli: Evamevaṁ kho, bhikkhave, yassa kassaci bhikkhussa vā bhikkhuniyā vā evaṁ tibbā bhayasaññā paccupaṭṭhitā hoti pācittiyesu dhammesu, tassetaṁ pāṭikaṅkhaṁ—anāpanno vā pācittiyaṁ dhammaṁ na āpajjissati, āpanno vā pācittiyaṁ dhammaṁ yathādhammaṁ paṭikarissati.


pli: Seyyathāpi, bhikkhave, puriso kāḷavatthaṁ paridhāya kese pakiritvā mahājanakāyaṁ upasaṅkamitvā evaṁ vadeyya:


pli: ‘ahaṁ, bhante, pāpakammaṁ akāsiṁ gārayhaṁ upavajjaṁ.


pli: Tatraññatarassa thalaṭṭhassa purisassa evamassa:


pli: ‘pāpakaṁ vata, bho, ayaṁ puriso kammaṁ akāsi gārayhaṁ upavajjaṁ.


pli: Yatra hi nāma kāḷavatthaṁ paridhāya kese pakiritvā mahājanakāyaṁ upasaṅkamitvā evaṁ vakkhati:


pli: “ahaṁ, bhante, pāpakammaṁ akāsiṁ gārayhaṁ upavajjaṁ;


pli: So vatassāhaṁ evarūpaṁ pāpakammaṁ na kareyyaṁ gārayhaṁ upavajjan’ti.


pli: Evamevaṁ kho, bhikkhave, yassa kassaci bhikkhussa vā bhikkhuniyā vā evaṁ tibbā bhayasaññā paccupaṭṭhitā hoti pāṭidesanīyesu dhammesu, tassetaṁ pāṭikaṅkhaṁ—anāpanno vā pāṭidesanīyaṁ dhammaṁ na āpajjissati, āpanno vā pāṭidesanīyaṁ dhammaṁ yathādhammaṁ paṭikarissati.


pli: Imāni kho, bhikkhave, cattāri āpattibhayānī”ti.


pli: Dutiyaṁ.


title_pli: Aṅguttara Nikāya 4.245 25. Āpattibhayavagga

pli: Aṅguttara Nikāya 4.245


pli: 25. Āpattibhayavagga


pli: Sikkhānisaṁsasutta


pli: “Sikkhānisaṁsamidaṁ, bhikkhave, brahmacariyaṁ vussati paññuttaraṁ vimuttisāraṁ satādhipateyyaṁ.


pli: Kathañca, bhikkhave, sikkhānisaṁsaṁ hoti?


pli: Idha, bhikkhave, mayā sāvakānaṁ ābhisamācārikā sikkhā paññattā appasannānaṁ pasādāya pasannānaṁ bhiyyobhāvāya.


pli: Yathā yathā, bhikkhave, mayā sāvakānaṁ ābhisamācārikā sikkhā paññattā appasannānaṁ pasādāya pasannānaṁ bhiyyobhāvāya tathā tathā so tassā sikkhāya akhaṇḍakārī hoti acchiddakārī asabalakārī akammāsakārī, samādāya sikkhati sikkhāpadesu.


pli: Puna caparaṁ, bhikkhave, mayā sāvakānaṁ ādibrahmacariyikā sikkhā paññattā sabbaso sammā dukkhakkhayāya.


pli: Yathā yathā, bhikkhave, mayā sāvakānaṁ ādibrahmacariyikā sikkhā paññattā sabbaso sammā dukkhakkhayāya tathā tathā so tassā sikkhāya akhaṇḍakārī hoti acchiddakārī asabalakārī akammāsakārī, samādāya sikkhati sikkhāpadesu.


pli: Evaṁ kho, bhikkhave, sikkhānisaṁsaṁ hoti.


pli: Kathañca, bhikkhave, paññuttaraṁ hoti?


pli: Idha, bhikkhave, mayā sāvakānaṁ dhammā desitā sabbaso sammā dukkhakkhayāya.


pli: Yathā yathā, bhikkhave, mayā sāvakānaṁ dhammā desitā sabbaso sammā dukkhakkhayāya tathā tathāssa te dhammā paññāya samavekkhitā honti.


pli: Evaṁ kho, bhikkhave, paññuttaraṁ hoti.


pli: Kathañca, bhikkhave, vimuttisāraṁ hoti?


pli: Yathā yathā, bhikkhave, mayā sāvakānaṁ dhammā desitā sabbaso sammā dukkhakkhayāya tathā tathāssa te dhammā vimuttiyā phusitā honti.


pli: Evaṁ kho, bhikkhave, vimuttisāraṁ hoti.


pli: Kathañca, bhikkhave, satādhipateyyaṁ hoti?


pli: ‘Iti aparipūraṁ vā ābhisamācārikaṁ sikkhaṁ paripūressāmi, paripūraṁ vā ābhisamācārikaṁ sikkhaṁ tattha tattha paññāya anuggahessāmī’ti—ajjhattaṁyeva sati sūpaṭṭhitā hoti.


pli: ‘Iti aparipūraṁ vā ādibrahmacariyikaṁ sikkhaṁ paripūressāmi, paripūraṁ vā ādibrahmacariyikaṁ sikkhaṁ tattha tattha paññāya anuggahessāmī’ti—ajjhattaṁyeva sati sūpaṭṭhitā hoti.


pli: ‘Iti asamavekkhitaṁ vā dhammaṁ paññāya samavekkhissāmi, samavekkhitaṁ vā dhammaṁ tattha tattha paññāya anuggahessāmī’ti—ajjhattaṁyeva sati sūpaṭṭhitā hoti.


pli: ‘Iti aphusitaṁ vā dhammaṁ vimuttiyā phusissāmi, phusitaṁ vā dhammaṁ tattha tattha paññāya anuggahessāmī’ti—ajjhattaṁyeva sati sūpaṭṭhitā hoti.


pli: Evaṁ kho, bhikkhave, satādhipateyyaṁ hoti.


pli: ‘Sikkhānisaṁsamidaṁ, bhikkhave, brahmacariyaṁ vussati paññuttaraṁ vimuttisāraṁ satādhipateyyan’ti,


pli: iti yaṁ taṁ vuttaṁ idametaṁ paṭicca vuttan”ti.


pli: Tatiyaṁ.


title_pli: Aṅguttara Nikāya 4.246 25. Āpattibhayavagga

pli: Aṅguttara Nikāya 4.246


pli: 25. Āpattibhayavagga


pli: Seyyāsutta


pli: “Catasso imā, bhikkhave, seyyā.


pli: Katamā catasso?


pli: Petaseyyā, kāmabhogiseyyā, sīhaseyyā, tathāgataseyyā.


pli: Katamā ca, bhikkhave, petaseyyā?


pli: Yebhuyyena, bhikkhave, petā uttānā senti;


pli: ayaṁ vuccati, bhikkhave, petaseyyā.


pli: Katamā ca, bhikkhave, kāmabhogiseyyā?


pli: Yebhuyyena, bhikkhave, kāmabhogī vāmena passena senti;


pli: ayaṁ vuccati, bhikkhave, kāmabhogiseyyā.


pli: Katamā ca, bhikkhave, sīhaseyyā?


pli: Sīho, bhikkhave, migarājā dakkhiṇena passena seyyaṁ kappeti, pāde pādaṁ accādhāya, antarasatthimhi naṅguṭṭhaṁ anupakkhipitvā.


pli: So paṭibujjhitvā purimaṁ kāyaṁ abbhunnāmetvā pacchimaṁ kāyaṁ anuviloketi.


pli: Sace, bhikkhave, sīho migarājā kiñci passati kāyassa vikkhittaṁ vā visaṭaṁ vā, tena, bhikkhave, sīho migarājā anattamano hoti.


pli: Sace pana, bhikkhave, sīho migarājā na kiñci passati kāyassa vikkhittaṁ vā visaṭaṁ vā, tena, bhikkhave, sīho migarājā attamano hoti.


pli: Ayaṁ vuccati, bhikkhave, sīhaseyyā.


pli: Katamā ca, bhikkhave, tathāgataseyyā?


pli: Idha, bhikkhave, tathāgato vivicceva kāmehi …pe… catutthaṁ jhānaṁ upasampajja viharati.


pli: Ayaṁ vuccati, bhikkhave, tathāgataseyyā.


pli: Imā kho, bhikkhave, catasso seyyā”ti.


pli: Catutthaṁ.


title_pli: Aṅguttara Nikāya 4.247 25. Āpattibhayavagga

pli: Aṅguttara Nikāya 4.247


pli: 25. Āpattibhayavagga


pli: Thūpārahasutta


pli: “Cattārome, bhikkhave, thūpārahā.


pli: Katame cattāro?


pli: Tathāgato arahaṁ sammāsambuddho thūpāraho, paccekabuddho thūpāraho, tathāgatasāvako thūpāraho, rājā cakkavattī thūpāraho—


pli: Ime kho, bhikkhave, cattāro thūpārahā”ti.


pli: Pañcamaṁ.


title_pli: Aṅguttara Nikāya 4.248 25. Āpattibhayavagga

pli: Aṅguttara Nikāya 4.248


pli: Paññāvuddhisutta


pli: “Cattārome, bhikkhave, dhammā paññāvuddhiyā saṁvattanti.


pli: Sappurisasaṁsevo, saddhammasavanaṁ, yonisomanasikāro, dhammānudhammappaṭipatti—


pli: Ime kho, bhikkhave, cattāro dhammā paññāvuddhiyā saṁvattantī”ti.


pli: Chaṭṭhaṁ.


title_pli: Aṅguttara Nikāya 4.249 25. Āpattibhayavagga

pli: Aṅguttara Nikāya 4.249


pli: Bahukārasutta


pli: “Cattārome, bhikkhave, dhammā manussabhūtassa bahukārā honti.


pli: Ime kho, bhikkhave, cattāro dhammā manussabhūtassa bahukārā hontī”ti.


pli: Sattamaṁ.


title_pli: Aṅguttara Nikāya 4.25 3. Uruvelavagga

pli: Aṅguttara Nikāya 4.25


pli: 3. Uruvelavagga


pli: Brahmacariyasutta


pli: “Nayidaṁ, bhikkhave, brahmacariyaṁ vussati janakuhanatthaṁ, na janalapanatthaṁ, na lābhasakkārasilokānisaṁsatthaṁ, na itivādappamokkhānisaṁsatthaṁ, na ‘iti maṁ jano jānātū’ti.


pli: Atha kho idaṁ, bhikkhave, brahmacariyaṁ vussati saṁvaratthaṁ pahānatthaṁ virāgatthaṁ nirodhatthanti.


pli: Saṁvaratthaṁ pahānatthaṁ,


pli: brahmacariyaṁ anītihaṁ;


pli: Adesayi so bhagavā,


pli: nibbānogadhagāminaṁ;


pli: Esa maggo mahantehi,


pli: anuyāto mahesibhi.


pli: Ye ca taṁ paṭipajjanti,


pli: yathā buddhena desitaṁ;


pli: Dukkhassantaṁ karissanti,


pli: satthusāsanakārino”ti.


pli: Pañcamaṁ.


title_pli: Aṅguttara Nikāya 4.250 25. Āpattibhayavagga

pli: Aṅguttara Nikāya 4.250


pli: 25. Āpattibhayavagga


pli: Paṭhamavohārasutta


pli: “Cattārome, bhikkhave, anariyavohārā.


pli: Katame cattāro?


pli: Adiṭṭhe diṭṭhavāditā, asute sutavāditā, amute mutavāditā, aviññāte viññātavāditā—


pli: Ime kho, bhikkhave, cattāro anariyavohārā”ti.


pli: Aṭṭhamaṁ.


title_pli: Aṅguttara Nikāya 4.251 25. Āpattibhayavagga

pli: Aṅguttara Nikāya 4.251


pli: Dutiyavohārasutta


pli: “Cattārome, bhikkhave, ariyavohārā.


pli: Adiṭṭhe adiṭṭhavāditā, asute asutavāditā, amute amutavāditā, aviññāte aviññātavāditā—


pli: Ime kho, bhikkhave, cattāro ariyavohārā”ti.


pli: Navamaṁ.


title_pli: Aṅguttara Nikāya 4.252 25. Āpattibhayavagga

pli: Aṅguttara Nikāya 4.252


pli: Tatiyavohārasutta


pli: Diṭṭhe adiṭṭhavāditā, sute asutavāditā, mute amutavāditā, viññāte aviññātavāditā—


pli: Dasamaṁ.


title_pli: Aṅguttara Nikāya 4.253 25. Āpattibhayavagga

pli: Aṅguttara Nikāya 4.253


pli: 25. Āpattibhayavagga


pli: Catutthavohārasutta


pli: Katame cattāro?


pli: Diṭṭhe diṭṭhavāditā, sute sutavāditā, mute mutavāditā, viññāte viññātavāditā—


pli: Ekādasamaṁ.


pli: Āpattibhayavaggo pañcamo.


pli: Tassuddānaṁ


pli: Bhedaāpatti sikkhā ca,


pli: seyyā thūpārahena ca;


pli: Paññāvuddhi bahukārā,


pli: vohārā caturo ṭhitāti.


pli: Pañcamo paṇṇāsako samatto.


title_pli: Aṅguttara Nikāya 4.254 26. Abhiññāvagga

pli: Aṅguttara Nikāya 4.254


pli: 26. Abhiññāvagga


pli: Abhiññāsutta


pli: “Cattārome, bhikkhave, dhammā.


pli: Atthi, bhikkhave, dhammā abhiññā pariññeyyā;


pli: atthi, bhikkhave, dhammā abhiññā pahātabbā;


pli: atthi, bhikkhave, dhammā abhiññā bhāvetabbā;


pli: atthi, bhikkhave, dhammā abhiññā sacchikātabbā.


pli: Katame ca, bhikkhave, dhammā abhiññā pariññeyyā?


pli: Pañcupādānakkhandhā—


pli: ime vuccanti, bhikkhave, dhammā abhiññā pariññeyyā.


pli: Katame ca, bhikkhave, dhammā abhiññā pahātabbā?


pli: Avijjā ca bhavataṇhā ca—


pli: ime vuccanti, bhikkhave, dhammā abhiññā pahātabbā.


pli: Katame ca, bhikkhave, dhammā abhiññā bhāvetabbā?


pli: Samatho ca vipassanā ca—


pli: ime vuccanti, bhikkhave, dhammā abhiññā bhāvetabbā.


pli: Katame ca, bhikkhave, dhammā abhiññā sacchikātabbā?


pli: Vijjā ca vimutti ca—


pli: ime vuccanti, bhikkhave, dhammā abhiññā sacchikātabbā.


pli: Ime kho, bhikkhave, cattāro dhammā”ti.


pli: Paṭhamaṁ.


title_pli: Aṅguttara Nikāya 4.255 26. Abhiññāvagga

pli: Aṅguttara Nikāya 4.255


pli: 26. Abhiññāvagga


pli: Pariyesanāsutta


pli: “Catasso imā, bhikkhave, anariyapariyesanā.


pli: Katamā catasso?


pli: Idha, bhikkhave, ekacco attanā jarādhammo samāno jarādhammaṁyeva pariyesati;


pli: attanā byādhidhammo samāno byādhidhammaṁyeva pariyesati;


pli: attanā maraṇadhammo samāno maraṇadhammaṁyeva pariyesati;


pli: attanā saṅkilesadhammo samāno saṅkilesadhammaṁyeva pariyesati.


pli: Imā kho, bhikkhave, catasso anariyapariyesanā.


pli: Catasso imā, bhikkhave, ariyapariyesanā.


pli: Idha, bhikkhave, ekacco attanā jarādhammo samāno jarādhamme ādīnavaṁ viditvā ajaraṁ anuttaraṁ yogakkhemaṁ nibbānaṁ pariyesati;


pli: attanā byādhidhammo samāno byādhidhamme ādīnavaṁ viditvā abyādhiṁ anuttaraṁ yogakkhemaṁ nibbānaṁ pariyesati;


pli: attanā maraṇadhammo samāno maraṇadhamme ādīnavaṁ viditvā amataṁ anuttaraṁ yogakkhemaṁ nibbānaṁ pariyesati;


pli: attanā saṅkilesadhammo samāno saṅkilesadhamme ādīnavaṁ viditvā asaṅkiliṭṭhaṁ anuttaraṁ yogakkhemaṁ nibbānaṁ pariyesati.


pli: Imā kho, bhikkhave, catasso ariyapariyesanā”ti.


pli: Dutiyaṁ.


title_pli: Aṅguttara Nikāya 4.256 26. Abhiññāvagga

pli: Aṅguttara Nikāya 4.256


pli: 26. Abhiññāvagga


pli: Saṅgahavatthusutta


pli: Katamāni cattāri?


pli: Dānaṁ, peyyavajjaṁ, atthacariyā, samānattatā—


pli: Imāni kho, bhikkhave, cattāri saṅgahavatthūnī”ti.


pli: Tatiyaṁ.


title_pli: Aṅguttara Nikāya 4.257 26. Abhiññāvagga

pli: Aṅguttara Nikāya 4.257


pli: Mālukyaputtasutta


pli: Atha kho āyasmā mālukyaputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā mālukyaputto bhagavantaṁ etadavoca:


pli: “Sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Ettha idāni, mālukyaputta, kiṁ dahare bhikkhū vakkhāma;


pli: yatra hi nāma tvaṁ jiṇṇo vuddho mahallako tathāgatassa saṅkhittena ovādaṁ yācasī”ti.


pli: “Desetu me, bhante, bhagavā saṅkhittena dhammaṁ; desetu sugato saṅkhittena dhammaṁ. Appeva nāmāhaṁ bhagavato bhāsitassa atthaṁ ājāneyyaṁ; appeva nāmāhaṁ bhagavato bhāsitassa dāyādo assan”ti.


pli: “Cattārome, mālukyaputta, taṇhuppādā yattha bhikkhuno taṇhā uppajjamānā uppajjati.


pli: Katame cattāro?


pli: Cīvarahetu vā, mālukyaputta, bhikkhuno taṇhā uppajjamānā uppajjati.


pli: Piṇḍapātahetu vā, mālukyaputta, bhikkhuno taṇhā uppajjamānā uppajjati.


pli: Senāsanahetu vā, mālukyaputta, bhikkhuno taṇhā uppajjamānā uppajjati.


pli: Itibhavābhavahetu vā, mālukyaputta, bhikkhuno taṇhā uppajjamānā uppajjati.


pli: Ime kho, mālukyaputta, cattāro taṇhuppādā yattha bhikkhuno taṇhā uppajjamānā uppajjati.


pli: Yato kho, mālukyaputta, bhikkhuno taṇhā pahīnā hoti ucchinnamūlā tālāvatthukatā anabhāvaṅkatā āyatiṁ anuppādadhammā, ayaṁ vuccati, mālukyaputta, ‘bhikkhu acchecchi taṇhaṁ, vivattayi saṁyojanaṁ, sammā mānābhisamayā antamakāsi dukkhassā’”ti.


pli: Atha kho āyasmā mālukyaputto bhagavatā iminā ovādena ovadito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho āyasmā mālukyaputto eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā mālukyaputto arahataṁ ahosīti.


pli: Catutthaṁ.


title_pli: Aṅguttara Nikāya 4.258 26. Abhiññāvagga

pli: Aṅguttara Nikāya 4.258


pli: 26. Abhiññāvagga


pli: Kulasutta


pli: “Yāni kānici, bhikkhave, kulāni bhogesu mahattaṁ pattāni na ciraṭṭhitikāni bhavanti, sabbāni tāni catūhi ṭhānehi, etesaṁ vā aññatarena.


pli: Katamehi catūhi?


pli: Naṭṭhaṁ na gavesanti, jiṇṇaṁ na paṭisaṅkharonti, aparimitapānabhojanā honti, dussīlaṁ itthiṁ vā purisaṁ vā ādhipacce ṭhapenti.


pli: Yāni kānici, bhikkhave, kulāni bhogesu mahattaṁ pattāni na ciraṭṭhitikāni bhavanti, sabbāni tāni imehi catūhi ṭhānehi, etesaṁ vā aññatarena.


pli: Yāni kānici, bhikkhave, kulāni bhogesu mahattaṁ pattāni ciraṭṭhitikāni bhavanti, sabbāni tāni catūhi ṭhānehi, etesaṁ vā aññatarena.


pli: Naṭṭhaṁ gavesanti, jiṇṇaṁ paṭisaṅkharonti, parimitapānabhojanā honti, sīlavantaṁ itthiṁ vā purisaṁ vā ādhipacce ṭhapenti.


pli: Yāni kānici, bhikkhave, kulāni bhogesu mahattaṁ pattāni ciraṭṭhitikāni bhavanti, sabbāni tāni imehi catūhi ṭhānehi, etesaṁ vā aññatarenā”ti.


pli: Pañcamaṁ.


title_pli: Aṅguttara Nikāya 4.259 26. Abhiññāvagga

pli: Aṅguttara Nikāya 4.259


pli: Paṭhamaājānīyasutta


pli: “Catūhi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Idha, bhikkhave, rañño bhadro assājānīyo vaṇṇasampanno ca hoti balasampanno ca javasampanno ca ārohapariṇāhasampanno ca.


pli: Imehi kho, bhikkhave, catūhi aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Evamevaṁ kho, bhikkhave, catūhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassa.


pli: Idha, bhikkhave, bhikkhu vaṇṇasampanno ca hoti balasampanno ca javasampanno ca ārohapariṇāhasampanno ca.


pli: Kathañca, bhikkhave, bhikkhu vaṇṇasampanno hoti?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Evaṁ kho, bhikkhave, bhikkhu vaṇṇasampanno hoti.


pli: Kathañca, bhikkhave, bhikkhu balasampanno hoti?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Evaṁ kho, bhikkhave, bhikkhu balasampanno hoti.


pli: Kathañca, bhikkhave, bhikkhu javasampanno hoti?


pli: Idha, bhikkhave, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Evaṁ kho, bhikkhave, bhikkhu javasampanno hoti.


pli: Kathañca, bhikkhave, bhikkhu ārohapariṇāhasampanno hoti?


pli: Idha, bhikkhave, bhikkhu lābhī hoti cīvarapiṇḍapātasenāsanagilānapaccayabhesajjaparikkhārānaṁ.


pli: Evaṁ kho, bhikkhave, bhikkhu ārohapariṇāhasampanno hoti.


pli: Imehi kho, bhikkhave, catūhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Chaṭṭhaṁ.


title_pli: Aṅguttara Nikāya 4.26 3. Uruvelavagga

pli: Aṅguttara Nikāya 4.26


pli: 3. Uruvelavagga


pli: Kuhasutta


pli: “Ye te, bhikkhave, bhikkhū kuhā thaddhā lapā siṅgī unnaḷā asamāhitā, na me te, bhikkhave, bhikkhū māmakā.


pli: Apagatā ca te, bhikkhave, bhikkhū imasmā dhammavinayā, na ca te imasmiṁ dhammavinaye vuddhiṁ viruḷhiṁ vepullaṁ āpajjanti.


pli: Ye ca kho te, bhikkhave, bhikkhū nikkuhā nillapā dhīrā atthaddhā susamāhitā, te kho me, bhikkhave, bhikkhū māmakā.


pli: Anapagatā ca te, bhikkhave, bhikkhū imasmā dhammavinayā. Te ca imasmiṁ dhammavinaye vuddhiṁ viruḷhiṁ vepullaṁ āpajjantīti.


pli: Kuhā thaddhā lapā siṅgī,


pli: unnaḷā asamāhitā;


pli: Na te dhamme virūhanti,


pli: sammāsambuddhadesite.


pli: Nikkuhā nillapā dhīrā,


pli: atthaddhā susamāhitā;


pli: Te ve dhamme virūhanti,


pli: sammāsambuddhadesite”ti.


title_pli: Aṅguttara Nikāya 4.260 26. Abhiññāvagga

pli: Aṅguttara Nikāya 4.260


pli: 26. Abhiññāvagga


pli: Dutiyaājānīyasutta


pli: “Catūhi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Katamehi catūhi?


pli: Idha, bhikkhave, rañño bhadro assājānīyo vaṇṇasampanno ca hoti, balasampanno ca, javasampanno ca, ārohapariṇāhasampanno ca.


pli: Imehi kho, bhikkhave, catūhi aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Evamevaṁ kho, bhikkhave, catūhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassa.


pli: Idha, bhikkhave, bhikkhu vaṇṇasampanno ca hoti, balasampanno ca, javasampanno ca, ārohapariṇāhasampanno ca.


pli: Kathañca, bhikkhave, bhikkhu vaṇṇasampanno hoti?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Evaṁ kho, bhikkhave, bhikkhu vaṇṇasampanno hoti.


pli: Kathañca, bhikkhave, bhikkhu balasampanno hoti?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Evaṁ kho, bhikkhave, bhikkhu balasampanno hoti.


pli: Kathañca, bhikkhave, bhikkhu javasampanno hoti?


pli: Idha, bhikkhave, bhikkhu āsavānaṁ khayā …pe… sacchikatvā upasampajja viharati.


pli: Evaṁ kho, bhikkhave, bhikkhu javasampanno hoti.


pli: Kathañca, bhikkhave, bhikkhu ārohapariṇāhasampanno hoti?


pli: Idha, bhikkhave, bhikkhu lābhī hoti cīvarapiṇḍapātasenāsanagilānapaccayabhesajjaparikkhārānaṁ.


pli: Evaṁ kho, bhikkhave, bhikkhu ārohapariṇāhasampanno hoti.


pli: Imehi kho, bhikkhave, catūhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Sattamaṁ.


title_pli: Aṅguttara Nikāya 4.261 26. Abhiññāvagga

pli: Aṅguttara Nikāya 4.261


pli: 26. Abhiññāvagga


pli: Balasutta


pli: “Cattārimāni, bhikkhave, balāni.


pli: Katamāni cattāri?


pli: Vīriyabalaṁ, satibalaṁ, samādhibalaṁ, paññābalaṁ—


pli: Imāni kho, bhikkhave, cattāri balānī”ti.


pli: Aṭṭhamaṁ.


title_pli: Aṅguttara Nikāya 4.262 26. Abhiññāvagga

pli: Aṅguttara Nikāya 4.262


pli: Araññasutta


pli: “Catūhi, bhikkhave, dhammehi samannāgato bhikkhu nālaṁ araññavanapatthāni pantāni senāsanāni paṭisevituṁ.


pli: Katamehi catūhi?


pli: Kāmavitakkena, byāpādavitakkena, vihiṁsāvitakkena, duppañño hoti jaḷo elamūgo—


pli: imehi kho, bhikkhave, catūhi dhammehi samannāgato bhikkhu nālaṁ araññavanapatthāni pantāni senāsanāni paṭisevituṁ.


pli: Catūhi, bhikkhave, dhammehi samannāgato bhikkhu alaṁ araññavanapatthāni pantāni senāsanāni paṭisevituṁ.


pli: Nekkhammavitakkena, abyāpādavitakkena, avihiṁsāvitakkena, paññavā hoti ajaḷo anelamūgo—


pli: imehi kho, bhikkhave, catūhi dhammehi samannāgato bhikkhu alaṁ araññavanapatthāni pantāni senāsanāni paṭisevitun”ti.


pli: Navamaṁ.


title_pli: Aṅguttara Nikāya 4.263 26. Abhiññāvagga

pli: Aṅguttara Nikāya 4.263


pli: 26. Abhiññāvagga


pli: Kammasutta


pli: “Catūhi, bhikkhave, dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo viññūnaṁ, bahuñca apuññaṁ pasavati.


pli: Sāvajjena kāyakammena, sāvajjena vacīkammena, sāvajjena manokammena, sāvajjāya diṭṭhiyā—


pli: imehi kho, bhikkhave, catūhi dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo viññūnaṁ, bahuñca apuññaṁ pasavati.


pli: Catūhi, bhikkhave, dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo viññūnaṁ, bahuñca puññaṁ pasavati.


pli: Anavajjena kāyakammena, anavajjena vacīkammena, anavajjena manokammena, anavajjāya diṭṭhiyā—


pli: imehi kho, bhikkhave, catūhi dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo viññūnaṁ, bahuñca puññaṁ pasavatī”ti.


pli: Dasamaṁ.


pli: Abhiññāvaggo chaṭṭho.


pli: Tassuddānaṁ


pli: Abhiññā pariyesanā,


pli: saṅgahaṁ mālukyaputto;


pli: Kulaṁ dve ca ājānīyā,


pli: balaṁ araññakammunāti.


title_pli: Aṅguttara Nikāya 4.264 27. Kammapathavagga

pli: Aṅguttara Nikāya 4.264


pli: 27. Kammapathavagga


pli: Pāṇātipātīsutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Attanā ca pāṇātipātī hoti, parañca pāṇātipāte samādapeti, pāṇātipāte ca samanuñño hoti, pāṇātipātassa ca vaṇṇaṁ bhāsati—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ niraye.


pli: Catūhi, bhikkhave, dhammehi samannāgato yathābhataṁ nikkhitto evaṁ sagge.


pli: Attanā ca pāṇātipātā paṭivirato hoti, parañca pāṇātipātā veramaṇiyā samādapeti, pāṇātipātā veramaṇiyā ca samanuñño hoti, pāṇātipātā veramaṇiyā ca vaṇṇaṁ bhāsati—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ sagge”ti.


pli: Paṭhamaṁ.


title_pli: Aṅguttara Nikāya 4.265 27. Kammapathavagga

pli: Aṅguttara Nikāya 4.265


pli: Adinnādāyīsutta


pli: Attanā ca adinnādāyī hoti, parañca adinnādāne samādapeti, adinnādāne ca samanuñño hoti, adinnādānassa ca vaṇṇaṁ bhāsati—


pli: imehi kho …pe….


pli: Attanā ca adinnādānā paṭivirato hoti, parañca adinnādānā veramaṇiyā samādapeti, adinnādānā veramaṇiyā ca samanuñño hoti, adinnādānā veramaṇiyā ca vaṇṇaṁ bhāsati—imehi kho, bhikkhave …pe….


pli: Dutiyaṁ.


title_pli: Aṅguttara Nikāya 4.266 27. Kammapathavagga

pli: Aṅguttara Nikāya 4.266


pli: 27. Kammapathavagga


pli: Micchācārīsutta


pli: …pe… Attanā ca kāmesumicchācārī hoti, parañca kāmesumicchācāre samādapeti, kāmesumicchācāre ca samanuñño hoti, kāmesumicchācārassa ca vaṇṇaṁ bhāsati—imehi kho …pe….


pli: Attanā ca kāmesumicchācārā paṭivirato hoti, parañca kāmesumicchācārā veramaṇiyā samādapeti, kāmesumicchācārā veramaṇiyā ca samanuñño hoti, kāmesumicchācārā veramaṇiyā ca vaṇṇaṁ bhāsati—imehi kho …pe….


pli: Tatiyaṁ.


title_pli: Aṅguttara Nikāya 4.267 27. Kammapathavagga

pli: Aṅguttara Nikāya 4.267


pli: Musāvādīsutta


pli: …pe… Attanā ca musāvādī hoti, parañca musāvāde samādapeti, musāvāde ca samanuñño hoti, musāvādassa ca vaṇṇaṁ bhāsati—imehi kho …pe….


pli: Attanā ca musāvādā paṭivirato hoti, parañca musāvādā veramaṇiyā samādapeti, musāvādā veramaṇiyā ca samanuñño hoti, musāvādā veramaṇiyā ca vaṇṇaṁ bhāsati—imehi …pe….


pli: Catutthaṁ.


title_pli: Aṅguttara Nikāya 4.268 27. Kammapathavagga

pli: Aṅguttara Nikāya 4.268


pli: Pisuṇavācāsutta


pli: …pe… Attanā ca pisuṇavāco hoti, parañca pisuṇāya vācāya samādapeti, pisuṇāya vācāya ca samanuñño hoti, pisuṇāya vācāya ca vaṇṇaṁ bhāsati—imehi …pe….


pli: Attanā ca pisuṇāya vācāya paṭivirato hoti, parañca pisuṇāya vācāya veramaṇiyā samādapeti, pisuṇāya vācāya veramaṇiyā ca samanuñño hoti, pisuṇāya vācāya veramaṇiyā ca vaṇṇaṁ bhāsati—imehi …pe….


pli: Pañcamaṁ.


title_pli: Aṅguttara Nikāya 4.269 27. Kammapathavagga

pli: Aṅguttara Nikāya 4.269


pli: Pharusavācāsutta


pli: …pe… Attanā ca pharusavāco hoti, parañca pharusāya vācāya samādapeti, pharusāya vācāya ca samanuñño hoti, pharusāya vācāya ca vaṇṇaṁ bhāsati …pe….


pli: Attanā ca pharusāya vācāya paṭivirato hoti, parañca pharusāya vācāya veramaṇiyā samādapeti, pharusāya vācāya veramaṇiyā ca samanuñño hoti, pharusāya vācāya veramaṇiyā ca vaṇṇaṁ bhāsati—imehi kho …pe….


pli: Chaṭṭhaṁ.


title_pli: Aṅguttara Nikāya 4.27 3. Uruvelavagga

pli: Aṅguttara Nikāya 4.27


pli: 3. Uruvelavagga


pli: Santuṭṭhisutta


pli: “Cattārimāni, bhikkhave, appāni ca sulabhāni ca, tāni ca anavajjāni.


pli: Katamāni cattāri?


pli: Paṁsukūlaṁ, bhikkhave, cīvarānaṁ appañca sulabhañca, tañca anavajjaṁ.


pli: Piṇḍiyālopo, bhikkhave, bhojanānaṁ appañca sulabhañca, tañca anavajjaṁ.


pli: Rukkhamūlaṁ, bhikkhave, senāsanānaṁ appañca sulabhañca, tañca anavajjaṁ.


pli: Pūtimuttaṁ, bhikkhave, bhesajjānaṁ appañca sulabhañca, tañca anavajjaṁ.


pli: Imāni kho, bhikkhave, cattāri appāni ca sulabhāni ca, tāni ca anavajjāni.


pli: Yato kho, bhikkhave, bhikkhu appena ca tuṭṭho hoti sulabhena ca, idamassāhaṁ aññataraṁ sāmaññaṅganti vadāmīti.


pli: Anavajjena tuṭṭhassa,


pli: appena sulabhena ca;


pli: Na senāsanamārabbha,